Vaquita : Spesis Marin Yang Paling Terancam Di Dunia

Vaquita adalah spesis ikan lumba-lumba yang paling jarang ditemui di dunia dan tersangat terancam, menurut Kesatuan Antarabangsa untuk Pemulihan Alam (IUCN). Para saintis mengganggarkan terdapat hanya 30 ekor ikan ini yang masih hidup di dunia, dan ada yang mengatakan ia hanya tinggal sebanyak 12 ekor.

Kedua-dua angka ini dilihatkan sebagai terlalu sedikit bagi spesis ini untuk kembali membiak dan menambahkan populasinya. iluminasi.com kongsikan 5 perkara yang anda perlu tahu sebelum spesis ini pupus selamanya dari muka bumi.

Pada tahun 1950, saintis dari Universiti California, Kenneth Norris menjumpai satu tengkorak ikan di pantai utara Punta San Felipe di Baja, California. Setahun kemudian, rakan Kenneth menjumpai dua lagi tengkorak.

Dan apabila tengkorak tersebut dibandingkan dengan tengkorak ikan lumba-lumba lain di Muzium Zoologi Vertebrata di Berkeley, California, mereka mendapati terdapat perbezaan yang sangat jelas bahawa ia merupakan spesis baru. Kenneth Norris pertama kali menggambarkan tentang Phocoena sinus (ikan lumba-lumba teluk) dalam Jurnal Mamalogi pada tahun 1958.

Ikan lumba-lumba vaquita biasanya mempunyai ukuran panjang 1.5 meter (betina lebih besar daripada jantan) dan dengan berat tak lebih daripada 45.4 kilogram. Bagi kategori ikan lumba-lumba, vaquita boleh dianggap sebagai kecil, dengan badan montel dan berkepala bulat.

Pada mata dan mulut vaquita mempunyai lingkaran berwarna gelap yang mungkin memberikan nama kepada ikan ini, dan vaquita dalam bahasa Sepanyol bermaksud "kambing kecil".

Vaquita tinggal di kawasan air cetek dan keruh, serta makan pelbagai jenis ikan, sotong dan ketam.

Vaquita tidak boleh ditemui di tempat lain dan hanya tinggal di bahagian utara Teluk California, di antara Baja California dan tanah besar Mexico. Ia merupakan spesis yang tak suka berpindah dan hanya tinggal di habitatnya dalam kumpulan yang agak kecil.

Vaquita hanya membiak sekali dalam masa 2 tahun, manakala kebanyakan daripada ikan lumba-lumba melahirkan anak setiap tahun. Ia paling berkait rapat dengan ikan lumba-lumba di Amerika Selatan, tetapi spesis ini terpisah daripada "keluarga" sekurang-kurangnya 2.5 juta tahun yang lalu.

Pada tahun 1997, saintis daripada Amerika Syarikat dan Mexico menghabiskan beberapa hari melakukan pencarian untuk mengira jumlah populasi vaquita. Sebanyak 567 ekor vaquita dianggarkan pada masa itu, yang mana memberitahu bahawa penurunan yang mendadak berlaku akibat aktiviti memancing yang berleluasa serta kekurangan air yang disalurkan ke ladang-ladang dan bandar.

Menggunakan data ini, Kesatuan Antarabangsa untuk Pemuliharaan Alam (IUCN) menganggarkan kemungkinan sebanyak 5,000 ekor vaquita masih wujud pada awal abad ke-20.

Aktiviti penangkapan ikan yang tidak mapan dan menyalahi undang-undang merupakan faktor utama yang mendorong kepada kepupusan vaquita, terutama sebagai hasil sampingan daripada penangkapan haram.

Disebabkan vaquita berkongsi habitat bersama ikan totoaba (ikan yang mendapat permintaan), spesis ini menjadi mangsa apabila terlekat pada jaring secara tidak sengaja. Permintaan tinggi terhadap organ dalaman ikan totoaba yang dipercayai mampu menyembuhkan pelbagai penyakit dalam perubatan China menambahkan lagi parah terhadap masalah kepupusan vaquita.

"Swim bladder" dari ikan totoaba ini diseludup dari sempadan AS dan dihantar ke China yang mana harganya mampu mencecah RM33,500 sekilogram di pasaran gelap.

Presiden Mexico, Peña Nieto sangat komited untuk melindungi spesis ikan lumba-lumba ini, namun penangkapan ikan totoaba terus meningkat, membuatkan jumlah vaquita menurun ke paras bahaya.

WWF meminta respon segera dari kerajaan Mexico, Jawatankuasa Warisan Dunia dan Pihak CITES, NGO dan kumpulan masyarakat sivil untuk melindungi kebajikan terhadap kumpulan terakhir vaquita dan menetapkan Teluk California sebagai kawasan pemulihan. Kegagalan untuk bertindak akan mengakibatkan kepupusan vaquita.

Pada 30 Jun 2018, kerajaan Mexico telah mengumumkan pengharaman kekal terhadap penggunaan gillnet di kawasan berkenaan. Kerajaan Mexico diberikan masa 1 tahun untuk menunjukkan bahawa mereka mengambil langkah undang-undang, saintifik, teknikal, pentadbiran dan kewangan untuk melindungi tapak warisan dan haiwan yang tinggal di Teluk California, termasuklah vaquita.


8 Pekerjaan Dengan Bayaran Gaji Paling Tak Setimpal Di Malaysia

Jika ditanyakan, adakah anda rasa pekerjaan anda dibayar dengan gaji yang tidak setimpal? Besar kemungkinan ramai di antara kita akan menjawab ya, lebih-lebih lagi pekerjaan yang memerlukan anda bekerja lebih masa dan pada waktu yang tak menentu.

Walaupun begitu, tak semua berasakan seperti ini, jika ada pun, kadang-kadang sahaja. Namun hakikatnya, ramai di luar sana yang benar-benar dibayar dengan gaji yang rendah walaupun melakukan kerja yang berat dan dengan itu iluminasi.com ingin kongsikan 8 pekerjaan yang dibayar dengan gaji yang rendah dan tidak setimpal.

Sebagai pekerja pembinaan, anda bukan sahaja berhadapan dengan kerja-kerja berat, tetapi juga risiko kematian yang sangat tinggi berbanding pekerjaan lain. Tak cukup dengan itu, pekerja pembinaan harus bekerja tidak tentu masa sehinggakan ada yang bekerja pada lewat malam.

Kerja yang memerlukan tenaga yang banyak ini seringkali dipandang sebelah mata kerana rata-rata mereka ini tidak mempunyai kelayakan pendidikan yang tinggi. Namun bagi yang pernah merasakan bekerja sebagai pekerja binaan, pasti tahu perit maung yang dilalui setiap hari.

Ditambah pula dengan cuaca di negara kita yang semakin panas, hanya mereka yang benar-benar kuat dan tabah sahaja mampu melakukan kerja seperti ini, yang mana kini dipelopori oleh warga asing, bukti bahawa ia bukanlah satu kerja mudah yang mampu dilakukan oleh warga tempatan, memandangkan gajinya yang sangat tidak setimpal.

Bagi yang pernah bekerja sebagai pembantu dapur atau pelayan di restoran, pasti anda tahu bagaimana teruk dan tertekannya pekerjaan ini. Malah, ramai di antara kita yang tak menghargai kerja keras yang dilakukan oleh pelayan yang menghantar makanan sehingga ke atas meja kita.

Ia sememangnya kerja yang sangat meletihkan dan tertekan, di samping bekerja tak henti sepanjang syif yang panjang. Mereka yang bekerja sebagai pembantu seperti ini biasanya tidak mendapat rehat yang cukup dan seringkali terpaksa berhadapan dengan pelanggan-pelanggan yang biadab terutamanya jika makanan lambat sampai atau tak memuaskan hati.

Walaupun sesetengah di antara mereka menerima gaji pokok bersama-sama elaun kerja lebih masa atau elaun syif, namun ada juga yang menerima gaji mengikut jam yang apabila dihitung, adalah lebih rendah daripada mereka yang mendapat gaji tetap.

Situasi ini juga berlaku di restoran makanan segera. Walaupun terdapat banyak rangkaian restoran makanan segera menawarkan banyak kelebihan kepada kakitangan mereka, namun masih ramai yang menderita daripada tekanan kerja, termasuklah gaji rendah dan kerahan tenaga.

Jadi, sebelum anda rasa nak marah atau memaki pelayan restoran disebabkan makanan anda lambat sampai, adalah lebih baik anda fikir dua kali. Siapa tahu sudah berapa jam mereka berhempas pulas melayan pelanggan-pelanggan lain, kan?

Purati gaji sebanyak $2,083 atau RM6,191 sebulan dibayar kepada pekerja restoran makanan segera di Australia.

Pastinya ramai yang bersetuju dengan kenyataan bahawa meskipun bekerja dengan jumlah masa yang panjang, pegawai khidmat pelanggan adalah antara pekerjaan dengan gaji yang terendah di Malaysia.

Itu belum diambil kira dengan aduan, runguntan dan caci-maki yang diterima mereka daripada pelanggan-pelanggan, terhadap masalah-masalah yang dihadapi.

Perkara ini berlaku terutamanya kepada mereka yang tidak mempunyai sijil di peringkat diploma ataupun ijazah sarjana muda, walaupun mereka melakuka kerja yang sama banyak seperti mana mereka yang mempunyai kelayakan.

Ramai yang mengatakan dan menanggap kerja sebagai pegawai perkhidmatan pelanggan adalah kerja mudah, namun orang ramai tak tahu jumlah tekanan yang perlu dihadapi oleh mereka setiap hari.

Tak kiralah di mana terletaknya sesebuah pejabat itu, namun pembantu pentadbiran sering dibebani dengan begitu banyak tugasan setiap hari. Mereka biasanya adalah orang yang terawal datang ke pejabat dan pulang lewat untuk menutup pejabat (jika perlu).

Walaupun pembantu tadbir merupakan individu yang menyediakan pelbagai sokongan dan bantuan pentadbira kepada syarikat, namun mereka ini sering tidak dihargai oleh rakan sekerja yang lain.

Tugas seharian mereka sangat memerlukan butiran-butiran terperinci, seperti menyediakan pelbagai kertas kerja, memfailkan dokumen penting dan mengawasi keperlua pejabat dan bekalan untuk berpuluh malah beratus-ratus kakitangan syarikat yang lain.

Kebanyakan para ibu bapa, lebih-lebih lagi jika kedua-duanya bekerja, akan menghantar anak-anak kecil mereka ke pusat asuhan kanak-kanak dengan jangkaan dan harapan anak-anak mereka dijaga dan diasuh dengan baik.

Bergantung kepada kawasan, sesetengah pusat asuhan mengenakan bayaran bulanan yang sangat tinggi bagi setiap seorang kanak-kanak, namun tak ramai yang tahu bahawa pembantu-pembantu yang mengasuh dan mengawasi kanak-kanak ini, kebanyakannya dibayar dengan gaji yang sangat rendah.

Malah, sesetengah pembantu dibayar dengan gaji serendah RM900 sebulan, bergantung kepada kelayakan mereka dan juga lokasi pusat asuhan tersebut. Gaji yang rendah ini sangatlah tidak bersesuaian dengan tugas-tugas mereka menjaga kanak-kanak seperti memberi makan, menukar lampin, memandikan dan juga memastikan keselamatan terjaga di pusat asuhan.

Itu belum termasuk di mana biasanya setiap pembantu diberikan tanggungjawab menjaga sehingga 10 orang kanak-kanak pada satu-satu masa, membuatkan kerja mereka lebih tertekan berbanding kerja-kerja lain.

Jika di Australia, pembantu pusat asuhan diberikan gaji di antara $17.61 hingga $25.14 (RM52.34 hingga RM74.72) sejam, atau purata RM61.62 sejam di mana gaji untuk pekerjaan ini tidak banyak berubah berdasarkan pengalaman. Jika pembantu bekerja lebih masa, untuk setiap jam, mereka dibayar sebanyak RM89, membolehkan mereka menerima gaji di antara $3,025 hingga $4,338 (RM8,991 hingga RM12,893) sebulan.

Penulis tak dapat nafikan bahawa pekerjaan sebagai seorang copywriter (dan penulis secara amnya), sering dipandang rendah dan dibayar dengan gaji yang tidak setimpal. Frasa "sesiapa sahaja boleh menulis" sering digunakan oleh orang ramai, walaupun sebenarnya ia adalah sangat tidak benar.

Mana-mana penulis yang mendengar frasa ini pastinya kecewa kerana untuk mencari idea dan menghasilkan penulisan berkualiti bukanlah sesuatu yang mudah. Ia memerlukan carian dan penyelidikan yang agak lama serta proses penyuntingan yang sangat rumit bagi menghasilkan penulisan yang berbaloi untuk dibaca.

Selain itu, kebanyakan penulis biasanya bekerja pada masa yang tidak menentu dan biasanya terasing daripada orang ramai kerana individu-individu kreatif ini memerlukan ruang dan masa bersendirian untuk berfikir. Jadi, tak hairanlah apabila kebanyakan penulis mengalami kemurungan.

Namun begitu, copywriter yang mempunyai pengalaman dan pintar mampu meraih pendapatan yang agak lumayan. Copywriter dan pengarang kandungan yang mengkhususkan diri dalam industri digital dan teknikal mendapat menjadi buruan kerana industri-industri ini memerlukan kepakaran tertentu yang tak ramai penulis boleh lakukan.

Biasaya pekerja selenggara dan juruteknik menjadi orang pertama yang dipanggil apabila paip rumah anda bocor atau rosak. Mereka ini bekerja pada waktu yang tidak menentu dan biasanya kerja-kerja yang dilakukan adalah berbahaya dan meletihkan.

Tugas mereka termasuklah membaiki barangan yang rosak, menyelenggara peralatan elektrik seperti pendingin hawa. Dengan kerja-kerja yang memerlukan kepakaran yang dilakukan mereka, ramai yang memandang kerja-kerja mereka sebagai sesuatu yang remeh, sehinggalah mereka diperlukan.

Gaji mereka juga dilihatkan sebagai tidak setimpal dengan usaha dan kepakaran mereka.

Bagi setiap muka hadapan majalah atau iklan-iklan yang menarik yang anda lihat, anda perlu berterima kasih kepada pereka grafik. Namun, mereka ini seringkali tidak dihargai dan dibayar dengan gaji yang rendah meskipun menghabiskan masa yang banyak dalam menghasilkan sesuatu rekaan grafik.

Ramai orang menganggap pekerjaan ini adalah sesuatu yang mudah dengan ingin membayar bayaran yang murah, namun hakikatnya adalah bertentangan di mana ia merupakan pekerjaan yang memerlukan kreativiti yang tak dimiliki oleh semua orang.

Masalah ini disebabkan oleh bekalan dan permintaan, yang mana terlalu ramai graduan dalam bidang ini bersemangan untuk bekerja dan berkongsi kreativiti mereka dengan dunia.

Situasi ini mewujudkan industri yang sangat kompetitif, kerana syarikat-syarikat besar lebih cenderung mengambil pereka grafik yang berpengalaman dan berbakat. Ia membuatkan mereka yang kurang berpengalaman ataupun yang tidak mempunyai pengalaman langsung, untuk terpaksa menerima gaji yang sangat rendah.

Namun, kelebihan yang ada pada pereka grafik adalah mereka boleh melakukan kerja-kerja yang memberikan pendapatan sampingan sebagai freelancer. Dan dengan pengalaman yang cukup dan portfolio, mereka boleh mendapat pekerjaan dengan gaji yang lebih baik bila-bila masa sahaja.


5 Helikopter Paling Mahal Di Dunia

Selain kereta dan pesawat, helikopter juga merupakan antara jentera yang mampu mencecah harga yang tersangat tinggi. Helikopter adalah sejenis pengangkutan yang boleh digunakan untuk pelbagai tujuan seperti pengendalian kargo, kerja mencari dan menyelamat, perubatan dan ketenteraan, pengangkutan dan juga pemerhatian dari udara.

Ia juga menjadi cara bagi orang kaya dan ternama untuk bergerak ke sesuatu tempat dan sampai ke destinasi dengan lebih cepat. Kali ini iluminasi.com ingin berkongsi dengan anda 5 model helikopter yang paling bernilai di atas muka bumi.

Bell 525 adalah hasil rekaan yang menjadi kebanggaan syarikat pengeluar helikopter Amerika Syarikat, Bell Helicopters. Ia merupakan helikopter bersaiz sederhana dibina menggunakan logam berkomposisi khas yang mampu mencapai kelajuan 306 kilometer sejam dan kelajuan pelayaran 287 kilometer sejam dengan jarak maksimum 926 kilometer.

Bell 525 dikuasakan oleh sepasang enjin GE CT7-2F1 Turboshaft dan mempunyai 5 bilah kipas. Ia mampu membawa 16 penumpang dalam satu-satu masa termasuk 2 anak kapal. Dengan kos mencecah RM59.1 juta, Bell 525 adalah helikopter ke-5 termahal di dunia.

Berada di tangga ke-4 senarai helikopter paling mahal di dunia adalah Airbus AS332 L1e VIP Super Puma dengan harga mencecah RM61 juta seunit. Helikopter berenjin kembar dan bersaiz sederhana ini mempunyai 4 bilah kipas utama.

Pada asalnya ia dihasilkan oleh syarikat Aérospatiale dari Perancis, dan kemudiannya oleh Eurocopter dan dijenamakan semula menjadi Airbus Helicopters. Mula dihasilkan pada tahun 1978, AS332 digunakan oleh Tentera Udara Perancis dan Tentera Udara Sepanyol.

Ia mampu mencapai kelajuan maksiumum 277 kilometer sejam dan kelajuan pelayaran 247 kilometer sejam, dengan jarak maksimum 841 kilometer. AS332 berkapasiti 24 penumpang termasuk pembantu.

Helikopter Sikorsky S-92 berenjin kembar ini adalah helikopter sederhana yang dibina oleh Sikorsky Aircraft, syarikat berpangkalan di Connecticut, Amerika Syarikat utuk tujuan sivil dan ketenteraan. S-92 mempunyai bingkai aluminium lengkap dan 4 bilah pemutar untuk mengurangkan bunyi dan getaran.

Helikopter ini versi ketenteraan diberi nama H-92 Superhawk dan juga terdapat model lain yang diberi nama VH-92 yang digunakan oleh Polis Marin Amerika Syarikat, yang membawa presiden AS. S-92 melakukan penerbangan pertama pada 23 December 1998 dan diperkenalkan kepada dunia pada tahun 2004.

Helikopter yang berharga RM69.8 juta seunit dihasilkan sebanyak lebih daripada 200 unit yang mana juga digunakan oleh syarikat perkhidmatan helikopter seperti CHC Helicopter , Bristow Helicopters, Cougar Helicopters dan Irish Coast Guard.

Kelajuan maksimum mampu dicapai oleh S-92 adalah 306 kilometer sejam dan kelajuan pelayaran 280 kilometer sejam, dengan jarak maksimum 999 kilometer.

AgustaWestland AW101 adalah sebuah helikopter sederhana yang diperkenalkan kepada pasaran menjelang tahun 1999 oleh syarikat AgustaWestland. AgustaWestland adalah kerjasama di antara dua buah syarikat iaitu Westland Helicopters dari United Kingdom dan Agusta dari Itali sebagai respons kepada keperluan negara terhadap helikopter utiliti tentera laut moden.

AW101 digunakan secara meluas oleh pasukan tentera di seluruh dunia. Antaranya termasuklah Tentera Laut Diraja dan Angkatan Udara Amerika Syarikat, Tentera Laut Itali, tentera di Denmark, Norway, Portugal dan beberapa buah negara Eropah yang lain.

Helikopter kedua termahal di dunia dengan harga mencecah RM82.75 juta seunit ini mampu mencapai kelajuan maksimum 309 km/jam (kelajuan pelayaran 278 km/jam), dengan jarak maksimum 833 kilometer dan penerbangan selama 5 jam.

Helikopter pengangkutan jarak jauh enjin berkembar ini adalah helikopter yang paling mahal di dunia. Ia dihasilkan oleh Eurocopter sebagai generasi seterusnya dalam keluarga Super Puma. Airbus H225 Super Puma mampu membawa sehingga 24 orang penumpang bersama dua anak kapal dan seorang pembantu kabin dalam satu-satu masa.

Ia pada mulanya diberi nama Eurocopter EC725 namun pada tahun 2015, namanya ditukarkan kepada H225, sejajar dengan penjenamaan korporat Eurocopter sebagai Helikopter Airbus. Ia dipasarkan untuk sokongan luar pesisir (offshore) dan tugas pengangkutan penumpang VIP termasuk misi perkhidmatan awam.

Sebanyak 170 unit dihasilkan yang mana setiap satunya bernilai RM106.4 juta. H225 mampu mencapai jarak 857 kilometer dan mempunyai kelajuan maksimum 275.5 kilometer sejam.


9 Negara di Dunia Yang Tidak Pernah Dijajah Oleh Pihak Barat

Bermula pada abad ke 16 sehinggalah ke abad ke 20, kuasa-kuasa Eropah cuba memperluaskan kuasa untuk menakluk dan menjajah dunia bagi mendapatkan hasil daripada negara-negara tersebut.

Ekoran tindakan kurang ajar ini, kerajaan Eropah berjaya menguasai sebilangan besar wilayah-wilayah yang ada di sekeliling dunia namun ada beberapa negara yang tidak berjaya dikuasai mereka. Berikut adalah 9 negara yang berjaya mengekalkan kedaulatan negara mereka daripada dikuasai kuasa penjajah Eropah, sewaktu zaman kolonial .

Arab Saudi sejak dari dulu lagi dikuasai oleh pemimpin-pemimpin tempatan. Hanya pada abad ke 16, wilayah tersebut dikuasai oleh Empayar Uthmaniyah sehinggalah pada tahun 1918, apabila keluarga di-Raja berketurunan Bani Saud mula melawan Empayar Uthmaniyah dan seterusnya berjaya membentuk kerajaan baru Arab Saudi.

Mewarisi legasi kerajaan Persia yang besar satu masa dulu, kawasan Iran memang menjadi rebutan penjajah dengan Russia dan Britain menunjukkan minat mereka lalu merampas beberapa wilayah yang dikawal kerajaan Persia. Kesilapan berhutang yang dilakukan oleh pemerintah Qajar ketika itu membuka jalan kepada Britain dan Russia untuk masuk, namun rundingan yang dilakukan berjaya mengelakkan Iran daripada menjadi koloni secara rasmi.

Jepun adalah antara negara yang berjaya melawan proses kolonisasi barat ke atas negara mereka. Berjaya mengenalpasti ancaman penjajahan sejak mula selepas mendapati teknologi yang dimiliki barat ketika itu jauh mendahului mereka, kerajaan Jepun memulakan Revolusi Meiji yang memperkukuhkan negara mereka daripada tekanan pihak luar. Kesan positif pembinaan ekonomi serta penstrukturan semula masyarakat Jepun membuatkan negara Jepun cukup kuat, sehingga mula memasang impian membuka koloni sendiri di luar negara.

Negara Korea tidak pernah dijajah oleh penjajah Eropah tetapi mereka pernah dijajah sebanyak dua kali. Menurut kajian yang dibuat, Korea telah dijajah sejak 109BC lagi oleh China dengan pengenalan undang-undang yang diperkenalkan China. Korea kemudiannya dijajah oleh Jepun pada tahun 1910 sehinggalah tahun 1945.

Dikenali sebagai antara kerajaan terbesar di Asia, kemahiran diplomasi Raja Chulalongkorn berjaya mengelakkan Thailand daripada dijajah Eropah. Memperkenalkan beberapa kaedah Eropah ke dalam sistem pemerintahannya sendiri serta minat yang mendalam terhadap teknologi Eropah, Raja Chulalongkorn berjaya mencapai perjanjian dengan negara penjajah untuk saling bekerjasama, tanpa kedaulatan Thailand dicabar.

Negara bersaiz besar ini mampu membuatkan penjajah gerun untuk cuba memasukinya namun potensi jumlah penduduk yang ramai menjadikan China sasaran yang menarik. Britain dan Perancis menggunakan kaedah perdagangan bagi mula menapak di China, menyebabkan beberapa wilayah di negara tersebut terpaksa diserahkan kepada pengkoloni. Bagaimanapun, kerajaan China di bawah Dinasti Qing itu tidak pernah berjaya ditakluk sepenuhnya.

Menjadi rebutan di antara Britain dan Russia yang mahu meluaskan pengaruh, kemasukan Britain ke kawasan mereka ditentang dalam dua perang yang berbeza jarak waktunya. Hanya pada perang kedua Anglo-Afghan pada tahun 1880, barulah Britain berjaya mendapatkan kawalan bagi menentukan hubungan Afghanistan dengan negara luar. Bagaimanapun, bagi peringkat tempatan rakyat Afghanistan tidak pernah menjadi kolonii.

Britain cuba untuk menjajah Nepal melalui peperangan Anglo-Nepalese yang berlangsung selama dua tahun pada 1814, namun kecekapan tentera Nepal dalam mematahkan serangan Britain nyata berhasil. Menggunakan keadaan muka bumi sendiri memberikan kelebihan kepada tentera Nepal sehingga menyebabkan Britain menarik balik tentera mereka dari Nepal.

Terletak di kawasan pergunungan, tentera Britain menghadapi cabarang sengit cuba memasuki Bhutan bagaimanapun pada akhirnya, mereka berjaya menguasai beberapa wilayah penting di situ. Rundingan yang dijalankan membolehkan kerajaan Britain menguasai industri pembalakan di sana sementara kerajaan Bhutan pula terus kekal memerintah.


5 Hidupan Paling Tua Di Dunia Yang Dibunuh Manusia

Sebelum wujudnya manusia di atas dunia, bumi ini telah lama didiami oleh hidupan lain seperti haiwan dan tumbuhan. Tanpa kehadiran manusia, bumi terpelihara dengan baik.

Haiwan-haiwan yang wujud pada ketika itu mampu mencecah usia yang sangat tua. Namun kini dengan teknologi rakus yang semakin canggih hasil ciptaan manusia telah membuatkan hidupan-hidupan lain terjejas, memendekkan usia mereka.

Malah, ada daripada hidupan-hidupan ini dibunuh dengan sengaja oleh manusia tanpa sebab, dan iluminasi.com ingin kongsikan dengan pembaca antara 5 hidupan bumi yang paling tua pernah dibunuh oleh manusia.

Pada Mei 2017, pemburu dari kalangan orang asli telah membunuh ikan paus bowhead di pantai Alaska. Biasanya, apabila mereka memakan ikan paus ini, mereka tidak menjumpai barang-barang atau senjata dari zaman dahulu.

Namun kali ini, terdapat senjata buruan pada bahagian bahu ikan paus ini yang dikatakan digunakan pada tahun 1890an. Ini bermaksud ikan paus ini telah wujud sejak 118 tahun yang lalu dengan senjata ini "tertanam" dalam badannya.

Setelah dikaji, ikan paust tersebut disahkan berusia 130 tahun. Menurut saintis, ia bukanlah ikan paus bowhead yang tertua kerana mereka menganggarkan ikan spesis ini mampu hidup sehingga 200 tahun.

Pada tahun 1950an, seorang pemburu Sepanyol, JJ Fenykovi  menjumpai kesan tapak kaki seekor gajah gergasi di sebuah kawasan tempat haiwan minum air ketika sedang memburu di Angola. Saiz tapak kaki itu tersangat besar iaitu 91 sentimeter atau 3 kaki.

Namun, JJ tidak mempunyai masa untuk menjejaki gajah tersebut dan bersumpah akan kembali memburunya tahun depan. Tiba masanya, JJ menunggu di tempat yang sama, dan beliau bertemu dengan gajah tersebut disebabkan tabiat haiwan ini untuk kembali ke tempat minum air yang sama.

JJ menggunakan senapang .416 Rigby untuk menumpaskan gajah gergasi yang mempunyai berat 8 tan, dengan tinggi 4 meter ini, dan berusia kira-kira 100 tahun.

Aligator gar adalah spesis ikan kuno yang mana rekod fosil menunjukkan ia telah wujud pada zaman dinosaur kira-kira 100 juta tahun yang lalu. Habitat ikan ini adalah di antara Mississippi hingga ke rantau pantai Amerika Syarikat kerana ikan ini mampu hidup dalam kedua-dua air laut dan air tawar, dan mempunyai keupayaan untuk bernafas di darat.

Pada 14 Februari 2011, Kenny Williams telah berjaya menangkap ikan ini bersaiz gergasi berdekatan dengan rumahnya di Vicksburgh, Mississippi. Ikan dinosaur terlalu besar sehinggakan Kenny terpaksa menggunakan jala untuk menariknya ke bot.

Setelah ditimbang, ikan ini mempunyai panjang 2.6 meter dan berat mencecah 148 kilogram, yang mana dianggarkan berusia 94 tahun.

Nelayan udang karang menangkap kira-kira 200 juta hidupan ini di Atlantik Utara setiap tahun. Dalam berjuta-juta udang karang ini, terdapat beberapa spesis yang agak berlainan yang berwarna biru terang.

Antara salah satu ciri-ciri yang pelik pada udang karang adalah jangka hayatnya. Kajian terbaru yang diterbitkan memberitahu bahawa udang karang mempunyai keupayaan untuk "hidup selama-lamanya". Secara teorinya, DNA udang karang mempunyai penentangan terhadap penuaan, dan ia harus menyalin kulit untuk hidup lama.

Semakin tua, proses menyalin kulit menjadi semakin sukar, yang membuatkan 15% daripada spesis ini mati disebabkan usaha untuk menyalin kulit. Jika kulit udang karang menjadi semakin tebal dan besar, ia meningkatkan peluang untuk dijangkiti kuman yang membunuh udang ini.

Dan udang karang yang paling besar pernah ditangkap adalah di Nova Scotia, Kanada pada tahun 1977. Ia mempunyai berat 19.95 kilogram dan dipercayai berusia 100 tahun. Udang karang purba ini akhirnya dijual kepada sebuah restoran dan menjadi hidangan makan malam kepada pelanggan.

Sebelum jajahan Inggeris yang pertama berjaya di Jamestown pada tahun 1607, sebelum orang Norman menakluki England pada tahun 1066, sebelum kelahiran Empayar Rom, dan lebih dari 1,000 tahun sebelum kelahiran Alexander the Great (Iskandar Zulkarnain), satu putik pokok cypress tumbuh di bumi Florida, Amerika Syarikat, pada tahun 1500 SM.

Dan untuk tempoh 3,500 tahun yang akan datang, ia tumbuh merendang dan tinggi yang menjadi sebahagian daripada Big Tree Park di Longwood, Florida. Diberikan nama gelaran "The Senator", pokok ini berketinggian 38 meter dengan diameter batang 5.33 meter, dan antara pokok yang tertua di dunia.

Pada 16 Januari 2012, seorang penduduk tempatan yang bernama Sara Barnes memasuki taman ini seperti biasa untuk menghisap dadah jenis syabu. Disebabkan malam itu sangat gelap gelita, Sara mengumpulkan kayu-kayu untuk dibakar bagi memudahkannya untuk melakukan aktivitinya.

Api yang dinyalakan menjadi sangat besar dan tidak dapat dikawal, membuatkan Sara panik. Dia mengeluarkan kamera dan merakam kejadian tersebut. Penduduk setempat yang menyedari kejadian itu menghubungi pihak bomba namun mereka tiba sedikit lewat dan hanya mampu melihat pokok tersebut dibaham api.

Para penyiasat sangat pelik bagaimana pokok ini boleh terbakar dan akhirnya menbuat konklusi bahawa ia dipanah petir. Sehinggalah pihak polis mengetahui daripada rakan Sara bahawa dia yang menjadi dalang disebalik kejadian tersebut.

Pihak polis menyerbu kediaman Sara dan menemui rakaman tersebut. Atas kesalahan "membunuh" pokok berusia 3,500 tahun, Sara dikenakan hukuman berkelakuan baik selama 5 tahun, yang mana diingkarinya pada tahun 2016. Hukuman itu digantikan dengan hukuman baru iaitu penjara 20 tahun.


5 Negara Yang Mempunyai Bahasa Paling Banyak Di Dunia

Bahasa adalah alat yang digunakan oleh manusia untuk berkomunikasi di antara satu sama lain. Ia digunakan seawal kewujudan manusia, dan kini dianggarkan sebanyak 6,909 bahasa yang masih aktif digunakan di dunia.

Daripada jumlah ini, hanya 6% atau 414 bahasa sahaja yang mempunyai pengguna melebihi 1 juta orang, dan secara kolektifnya ia merangkumi 94% daripada jumlah populasi di dunia.

Di Malaysia, dianggarkan terdapat kira-kira 137 bahasa, dengan 41 daripadanya digunakan di semenanjung Malaysia termasuk bahasa orang asli di Timur Malaysia.

Walaupun jumlah ini boleh dikatakan banyak kerana biasanya seseorang itu hanya mampu bertutur di antara 1 hingga 2 bahasa sahaja, namun, masih terdapat negara yang mempunyai lebih banyak bahasa, dan iluminasi.com ingin kongsikan 5 buah negara yang mempunyai paling banyak bahasa di dunia.

Mungkin ramai yang tak tahu bahasa bahasa Inggeris hanyalah merupakan bahasa kebangsaan di Amerika Syarikat, dan bukannya bahasa rasmi di peringkat persekutuan, kerana negara ini tidak mempunyai bahasa rasmi di peringkat persekutuan.

Dianggarkan terdapat 430 bahasa di Amerika Syarikat, termasuklah bahasa-bahasa utama lain selain Inggeris seperti bahasa Sepanyol (40.4 juta), Cina (3.3 juta), Tagalog (1.7 juta), Korea (1.09 juta), Vietnam (1.5 juta), Arab (1.2 juta) dan Perancis (1.2 juta).

Bahasa-bahasa lain yang digunakan termasuklah bahasa Belanda Pennsylvania, Ukraine, Turki dan Romania dan banyak lagi. Juga terdapat 150 bahasa Amerika Utara Asli seperti Dakota, Apache dan Cherokee.

Dengan jumlah bahasa yang digunakan dalam pertuturan sebanyak 521 bahasa, Nigeria merupakan negara ke-4 dalam senarai ini. Daripada jumlah ini, 9 daripadanya telah pupus.

Di sesetengah kawasan di Nigeria, kumpulan etnik bertutur dalam lebih daripada satu bahasa. Walaubagaimanapun, bahasa rasmi Nigeria adalah bahasa Inggeris, yang dipilih untuk memudahkan perpaduan budaya dan bahasa negara, berikutan pengaruh penjajahan British yang berakhir pada tahun 1960.

Bahasa utama yang digunakan di Nigeria mewakili tiga keluarga utama bahasa Afrika:

Ramai pengguna bahasa Perancis daripada negara sekitar telah mempengaruhi bahasa Inggeris yang dituturkan di wilayah sempadan Nigeria, membuatkan sesetengah warga Nigeria fasih dalam bahasa Perancis, untuk bekerja di negara jiran.

Dengan anggaran sebanyak 18,000 buah pulau yang mana 922 daripadanya dihuni, Indonesia adalah sebuah negara yang penuh dengan kepelbagaian bahasa. Terdapat kira-kira 300 kumpulan etnik yang berbeza di negara ini.

Ramai penduduk di pulau yang sama tidak bertutur menggunakan bahasa yang sama, walaupun Bahasa Indonesia, dialek daripada bahasa perdagangan Melayu diterima pakai sebagai bahasa rasmi pada tahun 1930-an.

Lebih daripada 742 bahasa dan dialek yang berbeza-beza digunakan di Indonesia. Sesetengah daripadanya berasal dari keluarga bahasa Austronesian.

Sekitar 20 juta penduduk menggunakan bahasa utama Indonesia dan 140 juta lagi menggunakan bahasa kedua. Bahasa Indonesia mengalami pengaruh tempatan dan asing, termasuklah Jawa, Sunda, Minangkabau, Hindi, Sanskrit, China, Arab, Belanda, Portugis dan juga Inggeris.

Angka rasmi untuk bahasa-bahasa di India adalah sesuatu yang sukar untuk ditentukan, namun apa yang pasti adalah India merupakan salah satu negara dengan bahasa paling banyak di dunia.

Antaranya adalah 22 bahasa yang diiktiraf oleh perlembagaan, termasuklah Bengali, Punjabi, Hindi dan Tamil, dengan Hindi ditulis dalam skrip Devanagari diiktiraf sebagai bahasa rasmi kerajaan India bersama-sama bahasa Inggeris.

Bahasa Inggeris yang diperkenalkan oleh penjajah dituturkan dengan fasih oleh 90 juta pengguna, membentuk satu kumpulan yang lebih berpendidikan dan berkuasa dalam populasi. Hindi dipertuturkan oleh 40% warga India kebanyakannya di bahagian tengah dan utara.

Banci pada tahun 1961 mengenal pasti 1,652 "bahasa ibunda" di negara ini, namun tidak jelas sama ada ia merujuk kepada bahasa atau termasuk dengan dialek. Malah, ramai di antara mereka yang mengisytiharkan bahasa yang mereka tidak guna, dan sesetengah keliru di antara nama bahasa dengan nama kasta mereka.

Banci pada tahun 2001 pula menunjukkan kira-kira 122 bahasa utama di India, termasuk 1,599 bahasa lain (mungkin termasuk dialek). Namun kajian terbaru yang lebih meyakinkan telah mengenalpasti sebanyak 780 bahasa digunakan di India, dengan lebih daripada 100 masih digunakan.

Papua New Guinea mempunyai indeks kepelbagaian 0.990 dan merupakan negara yang paling berbilang bahasa di atas muka bumi. Ia juga merupakan negara yang paling beragam dari segi etnik, dan negara ke-54 paling besar di dunia.

Terdapat kira-kira 852 jenis bahasa di negara ini, iaitu 3 kali ganda jumlah bahasa yang digunakan di Eropah. Daripada jumlah ini, hanya 840 sahaja yang masih digunakan manakala 12 yang lain telah pupus, dan hanya 1 bahasa sahaja yang tidak asli.

Dua bahasa utama yang digunakan di sini adalah Inggeris dan Tok Pisin. Bahasa Inggeris digunakan oleh kurang daripada 2% populasi negara ini. 41 daripadanya dianggap sebagai bahasa yang kian lenyap, 41 lagi adalah bahasa institusi dan 336 yang lain masih lagi kuat digunakan.


5 Mesin Ciptaan Manusia Paling Besar Di Dunia

Industri pembinaan adalah antara salah satu industri yang tak akan pernah "mati", malah semakin berkembang hari demi hari. Oleh sebab itu, pelbagai jenis mesin pembinaan dihasilkan, termasuklah yang mempunyai saiz yang begitu besar dan dahsyat, bagi memudahkan serta mempercepatkan proses pembinaan.

Namun, tak ramai yang tahu dan dapat menyaksikan mesin-mesin ini "beraksi" kerana ia bukanlah sesuatu yang biasa dilihat. Oleh itu, iluminasi.com ingin berkongsi dengan anda antara 5 mesin pembinaan yang paling besar di dunia yang pernah dihasilkan.

Bucyrus 2570W Walking Dragline merupakan mesin pelombong yang paling besar di dunia, dengan berat mencecah 4.7 juta kilogram dan panjang 95 meter.

Mesin yang dihasilkan oleh syarikat yang berpangkalan di Ohio, Amerika Syarikat ini mampu mengorek tanah sedalam 42.7 meter, namun mempunyai kelajuan yang tersangat perlahan iaitu 241 meter per jam.

Diberikan nama gelaran "Old Glory", mesin ini dimiliki dan dikendalikan oleh syarikat Peabody Energy dan kini digunakan di lombong yang terletak di Indiana, Amerika Syarikat

Dengan saiz 40 meter panjang dan 34.7 meter lebar, mesin pengangkut yang juga dikenali sebagai Missile Crawler Transporter Facilities ini adalah antara mesin yang paling besar di dunia.

Mesin ini mempunyai berat 2.72 juta kilogram dan pada asalnya digunakan untuk mengangkut roket Saturn IB dan Saturn V semasa program Apollo, Skylab dan Apollo-Soyuz. Ia kemudiannya digunakan untuk mengangkut kapal angkasa dari tahun 1981 hingga 2001 dari Bangunan Pemasangan Kenderaan (VAB) NASA ke Kompleks Pelancar 39.

Disebabkan terlalu besar dan berat, mesin ini mampu bergerak dengan kelajuan 1.6 kilometer sejam.

Salah satu daripada pasangan mesin ini telah bergerak sejauh 3,551 kilometer yang mengambil masa 2,207 jam.

Gelaran mesin penebuk terowong paling besar di dunia dipegang oleh Big Bertha, yang mempunyai diameter sepanjang 17.37 meter.

Mesin gergasi ini dibina oleh syarikat Jepun, Hitachi Zosen Sakai Works dan dipasang di Seattle, AS pada tahun 2013, khas untuk projek penggantian terowong Alaskan Way Viaduct, kendalian Jabatan Pengangkutan Washinton (WSDOT).

Mesin ini diberi nama "Bertha" bersempena nama Bertha Knight Landes, Datuk Bandar wanita yang pertama di Seattle. Ia mempunyai panjang 99 meter dan berat 6,100 tan dengan bilan pemotong bersaiz 17.5 meter. Kos penghasilan Big Bertha mencecah RM315 juta.

Projek tersebut bermula pada 30 Julai 2013 dan dijangkakan siap pada Disember 2015.

Namun, mesin ini dilaporkan rosak pada Disember 2013, yang membuatkan projek ini tergendala seketika.

2 tahun masa diambil untuk menggali lubang dari permukaan, untuk mengakses dan mengeluarkan bahagian kepala mesin ini untuk dibaiki.

Projek menghasilkan 4 laluan bawah tanah sepanjang 3.2 kilometer ini dijangka siap pada Ogos 2018.

Bagger 293 bukan sahaja mesin jengkaut paling besar, tetapi juga memegang rekod sebagai kenderaan darat paling besar dalam sejarah dunia. Mesin yang juga dikenal sebagai MAN TAKRAF RB293 ini dihasilkan oleh syarikat Jerman, TAKRAF.

Dibina pada tahun 1995 dengan tinggi 96 meter (sama dengan Bagger 288) dan panjang 225 meter (sama dengan 287), Bagger 293 mempunyai berat 14.2 tan (2,000 gajah dewasa) dan memerlukan 5 individu untuk dikendalikan.

Mesin ini mampu memindahkan 76,455 meter padu tanah setiap hari menggunakan 20 "baldi berputar". Adalah menjadi perkara biasa bagi pekerja-pekerja di atas mesin ini untuk berjalan sejauh hampir 10 kilometer bagi setiap syif.

Kelajuannya pula adalah lebih rendah daripada 800 meter per jam, di mana perjalanan sejauh 21 kilometer mampu mengambil masa selama 3 minggu disebabkan oleh cabaran untuk menyeberangi jalan dan mengelak daripada wayar elektrik.

Sebanyak 16.56 megawat kuasa diperlukan untuk mengendalikan jentera ini, dan mampu memindahkan 76,455 meter padu tanah setiap hari menggunakan 18 baldi yang setiap satunya mempunyai diameter 21.3 meter.

Large Hadron Collider adalah mesin yang paling besar di dunia yang pernah dibina oleh manusia, setakat ini. Apa yang menarik adalah mesin paling besar di dunia ini dibina untuk mengkaji benda yang paling kecil di dunia, iaitu zarah subatomik.

Ia dibina oleh Organisasi Penyelidikan Nuklear Eropah (CERN) dengan lilitan sepanjang 27 kilometer dan ditanam di dalam tanah sedalam 175 meter berhampiran Geneva, Switzerland.

Mesin ini menelan kos hampir RM40 bilion dan merupakan kemudahan penyelidikan eksperimen terbesar dan paling rumit di dunia.


Asal-Usul Nama Peralatan Elektrik Yang Biasa Kita Gunakan

Setiap hari kita menggunakan bermacam jenis perkakasan elektrik yang kita ketahui nama panggilannya. Bagaimanapun, pernahkah anda terfikir bagaimana perkakasan itu mendapat namanya?

Berikut adalah 5 perkakas elektrik yang besar kemungkinan digunakan kita setiap hari dan sedikit penerangan tentang mengapa kita memanggilnya dengan nama yang biasa kita gunakan.

Bagi pemandu kereta, kita pasti mempunyai satu set pemain audio yang kita gelarkan 'radio' dalam kereta kita. Radio kerap menjadi peneman di kala sunyi, memainkan muzik daripada stesen radio ataupun berhubung dengan memori sambungan USB atau bluetooth yang ada.

Asal usul perkataan radio sebenarnya datang daripada penemuan gelombang radiasi elektromgnetik oleh seorang ahli fizik Jerman, bernama Heinrich Hertz. Pada zaman beliau sekitar hujung kurun ke 19, saintis ketika itu menamakan sebarang gelombang yang mempunyai radiasi sebagai 'radio-activity' yang masih digunakan sehingga kini.

Hertz menemui kaedah untuk menghantar gelombang di udara namun penemuannya tidak membawa kepada apa-apa penciptaan baru. Hanya selepas Nicola Tesla, Guglielmo Marconi dan beberapa orang pencipta berjaya membina konduktor yang mampu menghantar atau menerima gelombang yang ditemui Hertz itulah, wujudnya terma yang dikatakan 'radio-telegraphy', sistem komunikasi tanpa wayar.

Teknologi yang bermula daripada penghantaran gelombang dari satu alat ke satu alat, bertambah baik sehinggakan seseorang mampu menghantar gelombang daripada satu lokasi kepada berjuta orang penerima serentak dalam jarak yang jauh. Frasa 'broadcast' dipinjam daripada frasa yang digunakan dalam pertanian, untuk menggambarkan penaburan benih dalam kawasan ladang yang luas. Jasa Hertz menemui kaedah menghantar gelombang itu diingati dengan menamakan unit gelombang yang mampu dihantar - dikira menggunakan unit 'hertz.'

Perkataan televisyen berasal daripada gabungan dua perkataan bahasa Greek iaitu tele yang membawa makna jauh dan visio yang bermaksud penglihatan. Apabila digabungkan kedua-duanya, ini membawa makna penglihatan yang jauh. Perkataan itu apabila di tukarkan kepada bahasa Inggeris, jadilah 'televisyen.'

Penggunaan pertama perkataan tersebut direkodkan sekitar tahun 1900 apabila seorang saintis Russia bernama Constantin Perskyi menggunakan terma tersebut bagi menerangkan tentang sebuah sistem yang mampu memancarkan gambar bergerak melalui wayar seperti telegraf atau telefon.

Sebelum penggunaan perkataan televisyen menjadi popular, nama-nama lain yang digunakan adalah 'telephote' yang diperkenalkan pada tahun 1880 dan 'televista' yang digunakan pada tahun 1904.

Perkataan kegemaran kita bagi penggemar siri televisyen atau kaki filem, 'remote' adalah perkataan yang kita gunakan untuk menggambarkan alat yang digunakan bagi mengawal peranti elektronik kita dari jarak jauh.

Begitulah juga asal-usul perkataan itu. 'Remote' adalah sebuah perkataan yang diambil daripada perkataan Latin 'remotus' yang bermaksud 'dari satu jarak yang jauh.' Selain itu ada juga perkataan lain dalam bahasa Latin iaitu 'removere' yang membawa maksud keluar daripada jarak penglihatan.

Mengapa 'seterika' dipanggil 'iron' dalam bahasa Inggeris, sedangkan iron juga merujuk kepada bahan galian bumi iaitu bahan besi? Ini kerana semua perkakas yang digunakan zaman dahulu dalam melicinkan pakaian, diperbuat daripada besi atau iron. Besi yang dipanaskan yang dilebur dan dibentuk untuk mudah dipegang itu juga dipanggil 'sad-iron.' 'Sad' itu adalah perkataan lama Inggeris yang membawa maksud 'rata. Tak menarik sangat kan sejarah perkataan 'iron'?

Bagaimana pula dengan perkataan seterika? Perkataan 'seterika' sebenarnya diambil daripada perkataan Belanda 'strijkijzer.' Kami tidak dapat mengenal pasti bagaimana penggunaan perkataan itu bermula, tetapi agakan kami berpunca daripada penjajahan Belanda di beberapa buah kawasan di negara kita dan Indonesia satu masa dulu. Sekiranya diterjemahkan perkataan 'strijkijzer' ke dalam Bahasa Inggeris, maknanya tetap sama.

Walaupun penggunaan 'skrin' semakin lama semakin popular menggantikan perkataan monitor, masih banyak pihak tetap menggunakan terma monitor bagi menggambarkan penayang visual pada komputer masing-masing.

Perkataan 'monitor' datangnya daripada perkataan latin 'monitor' yang membawa masuk 'warner' atau sesuatu alat/cara yang memberi amaran. Penggunaan lainnya pula adalah 'monitus' atau amaran dan juga 'monere' yang membawa makna 'memberi amaran.'

Oleh kerana itu, perkataan 'monitor' boleh membawa dua makna yang berbeza. Yang pertama boleh merujuk kepada seseorang yang dilantik untuk mengawasi sesuatu kumpulan, seperti 'class monitor' atau ketua kelas. Yang kedua pula mewakili alat elektronik yang membolehkan kita menonton apa yang dipancarkan oleh komputer.

Namun persoalan lainnya, apa pula beza 'skrin' dengan 'monitor'? Skrin boleh datang dalam pelbagai bentuk seperti di radio, telefon, televisyen dan apa saja yang mampu memaparkan maklumat dalam bentuk visual. Monitor pula khusus untuk peranti berupa seperti televisyen yang masih lagi digunakan sehingga kini tetapi mengapa pula ia digelarkan 'monitor'?

Ini berpunca daripada sistem monitor yang digunakan dalam sistem penyiaran studio rakaman. Semua rancangan yang dirakamkan diawasi menggunakan monitor serupa televisyen yang selalunya digelar 'studio monitor.' Studio monitor membolehkan pengarah atau penerbit melihat terus apa yang dirakamkan dan mampu membuat pengubahsuaian sekiranya perlu.

Beza monitor dengan televisyen biasa, monitor tidak mempunyai sistem penala siaran dipasang di dalamnya seperti televisyen, jadi monitor hanya boleh memancarkan visual menerusi kabel yang disambungkan kepadanya. Apabila penggunaan komputer di rumah mula diperkenalkan, skrin yang digunakan digelarkan monitor kerana mempunyai sifat-sifat yang sama dengan studio monitor.


10 Empangan Paling Besar Di Dunia

Empangan memainkan peranan yang tersangat penting dalam membekalkan saluran berstruktur yang sesuai untuk air yang mengalir keluar dengan tekanan kuat di sekitar air terjun dan sungai-sungai utama. Selain daripada mengelakkan bandar-bandar sekitar daripada banjir, ia juga penting dalam menghantar sumber air dan menjana elektrik ke banyak bandar.

Tanpa kewujudan empangan, hidup kita mungkin menjadi sukar kerana bekalan air dan elektrik akan terganggu. Empangan terbesar dari segi keluasan dan kapasiti simpanan di Malaysia adalah Empangan Bakun, sebuah empangan hidroelektrik yang dibina merentasi Sungai Balui di Sarawak.

Empangan milik mutlak kerajaan Sarawak ini mempunyai saiz keluasan lebih besar daripada Singapura. iluminasi.com ingin kongsikan 10 empangan paling besar di dunia dari segi kapasiti simpanan air.

Empangan ini dimiliki oleh Hydro-Quebec di bawah kerajaan Kanada yang dibina di antara tahun 1974 hingga 1981. Empangan Robert Bourassa mendapat sumber air daripada Sungai La Grande di utara Quebec dan menghasilkan takungan Robert-Bourassa.

Jumlah kapasiti takungan empangan ini adalah sebanyak 61.7 bilion kubik meter yang merangkumi kawasan seluas 2,815 kilometer persegi, menjadikannya sebagai empangan ke-10 terbesar di dunia.

Empangan Zeya yang dibina di atas Sungai Zeya di Amur Oblast, Rusia yang juga merupakan sempadan China di bahagian utara, menghasilkan takungan Zeya dengan kapasiti simpanan sebayak 68.42 bilion kubik meter, yang ke-9 terbesar di dunia.

Takungan ini meliputi kawasan seluas 2,419 kilometer persegi. Empangan graviti kongkrit ini mempunyai ketinggian 112 meter, berkelebaran 714.2 meter dan dibina menggunakan kongkrit sebanyak 2.067 juta meter padu.

Ia dimiliki oleh RusHydro, sebuah syarikat hidroelektrik Rusia dan dibina dari tahun 1964 hingga 1975. Loji jana kuasa empangan ini terdiri daripada 6 unit penjanaan dengan kapasiti kesluruhan sebanyak 1,290MW.

Loji kuasa ini juga mempunyai turbin aliran air diagonal yang boleh diselaraskan yang pertama di dunia.

Empangan ke-8 terbesar di dunia adalah Empangan Krasnoyarsk, juga di Rusia yang mendapat sumber daripada Sungai Yenisey dan menghasilkan takungan Krasnoyarkskoye dengan kapasiti penyimpanan sebanyak 73.3 bilion meter padu.

Takungan ini meliputi kawasan seluas 2,000 kilometer persegi dan mempunyai garis pantai kira-kira 1,560 kilometer. Empangan graviti kongkrit ini berketinggian 124 meter dan berkelebaran 1,065 meter yang dibina selamat 16 tahun dari tahun 1956 hingga 1972.

Ia direka dengan kapasiti pelepasan sebanyak 20,400 kubik meter bagi setiap saat.

Empangan W.A.C Bennett yang dibina di atas Sungai Peace di British Columbia Canada, menghasilkan Tasik Williston. Empangan ini berada di kedudukan ke-7 terbesar dunia dengan kapasiti simpanan kira-kira 74 bilion kubik meter yang meliputi kawasan seluas 1,774 kilometer persegi.

Empangan tambak ini dikendalikan oleh B.C Hydro dan mempunyai ketinggian 183 meter dengan lebar 2,068 meter. Pembinaan empangan ini hanya mengambil masa 6 tahun bermula pada tahun 1961 dan sipat pada 1967.

Empangan Aswan High yang disalirkan oleh Sungai Nil dan menghasilkan Tasik Nasser adalah empangan ke-6 terbesar di dunia berdasarkan kapasiti simpanan air. Takungan empangan ini iaitu Tasik Nasser mempunyai kapasiti simpanan air sebanyak 132 bilion kubik meter.

Empangan isi-batu ini direka oleh Institute Hydroproject dari Rusia dengan kerjasama beberapa orang jurutera Mesir. Ia mula dibina pada tahun 1960 dan tamat pada tahun 1968 dengan kos hampir RM4 billion.

Empangan sebaguna ini memenuhi keperluan pengairan kedua-dua negara iaitu Mesir dan Sudan, mengawal banjir, menjana kuasa dan membantu meningkatkan navigasi di seluruh Sungai Nil.

Dengan kapasiti simpanan sebanyak 135 bilion kubik meter, Empangan Guri yang menghasilkan Tasik Guri seluas 4,000 kilometer persegi adalah empangan ke-5 terbesar di dunia. Empangan ini merupakan gabungan dua jenis empangan iaitu empangan graviti kongkrit dan empangan tambak dengan lebar 1,300 meter dan tinggi 16 meter.

Empangan ini membekalkan 70% daripada keperluan elektrik Venezuela dan dikendalikan oleh CVG Electrification del Caroni CA (Edelca).

Juga dikenali sebagai Empangan Manic 5, Empangan Daniel Johnson disalirkan oleh Sungai Manicouagan dan menghasilkan Takungan Manivouagan dengan kapasiti simpanan sebanyak 139.8 bilion kubik meter. Takungan yang meliputi kawasan seluas 1,973 meter persegi ini adalah yang ke-4 terbesar di dunia.

Empangan ini juga dikenali sebagai empangan berbilang gerbang dan lengkungan yang terbesar di dunia. Ia mempunyai lebar 1310.6 meter, setinggi 213.97 meter, dilengkapi dengan 14 tiang dan 13 gerbang serta dibina menggunakan 2.2 juta kubik meter kongkrit.

Sama seperti Empangan Robert Bourassa, empangan ini dimiliki oleh Hydro-Québec dan dibina dari tahun 1959 hingga 1968.

Terletak di Ghana, Empangan Akosombo adalah yang ketika terbesar di dunia. Dibina di atas Sungai Volta, empangan ini menghasilkan Tasik Volta berkeluasan 8,500 kilometer persegi yang juga merupakan takungan terbesar di dunia dari segi luas kawasan.

Kapasiti simpanan air bagi empangan isi-batu ini adalah sebanyak 144 bilion kubik meter dan mempunyai panjang 700 meter dengan tinggi 134 meter. Ia dibina dari tahun 1961 hingga 1966 dengan tujuan utama sebagai penjana elektrik di samping menjadi sumber makanan kepada 300,000 penduduk setempat melalui penangkapan ikan di tasik ini.

Empangan Bratsk yang terletak di Siberia, Rusia adalah empangan kedua terbesar dengan kapasiti simpanan sebanyak 169.27 bilion kubik meter. Ia disalirkan oleh Sungai Angara dan takungan yang dihasilkan meliputi kawasan seluas 5,540 kilometer persegi.

Empangan graviti kongkrit ini adalah milik Irkutskenergo, sebuah syarikat kuasa di Rusia dan dibina dari tahun 1954 hingga 1964.

Dan empangan yang terbesar di dunia dari segi kapasiti simpanan air terletak di Kariba Gorge, Zimbabwe. Empangan Kariba menghasilkan Tasik Kariba dengan kapasiti simpanan sebanyak 185 bilion kubik meter dengan keluasan kawasan 5,580 kilometer persegi.

Tasik mempunyai panjang maksimum 280 kilometer dan lebar maksimum 32 kilometer. Empangan lengkungan kongkrit ini dimiliki oleh Zambezi River Authority, sebuah perbadanan bersama dimiliki oleh kerajaan Zambia dan Zimbabwe. yang dibina di antara tahun 1955 hingga 1959.

Empangan Kariba direka bentuk untuk mengelakkan kejadian banjir selama sekali dalam 10,000 tahun.


10 Negara Pengeluar Beras Paling Besar Di Dunia

Nasi adalah makanan ruji bagi kebanyakan negara-negara Asia Tenggara termasuklah Malaysia. Di Malaysia, kawasan yang menjadi pusat penanaman padi utama adalah di bahagian utara seperti Kedah dan Perlis.

Menurut statistik, keperluan beras negara disumbangkan oleh 71.6% daripada pengeluaran beras tempatan dan 28.4% lagi adalah melalui beras import. Dan walaupun negara kita boleh dikatakan mengeluarkan beras dalam jumlah yang agak tinggi, namun kita tidak tersenarai dalam 10 negara yang merupakan pengeluar beras terbesar di dunia.

Pastinya ramai yang hanya mengetahui Jepun sebagai antara pengeluar kereta terbesar dunia dan pusat teknologi dunia. Namun, Jepun juga antara pengeluar beras terbesar di dunia.

Walaupun tanah di Jepun dipenuhi dengan sawah padi, namun disebabkan oleh kekurangan tanah yang diperuntukan untuk pertanian, negara ini tidak dapat menghasilkan hasil pengeluaran padi yang tinggi seperti negara-negara lain dalam senarai ini.

Terdapat 2.3 juta ladang pertanian di Jepun yang mana 85% daripadanya digunakan untuk penanaman padi. Statistik terbaru menunjukkan Jepun menghasilkan 11.573 juta tan beras menjadikannya sebagai negara pengeluar beras ke-10 terbesar di dunia.

Brazil merupakan satu-satunya negara bukan Asia dalam senarai ini, dan juga satu-satunya negara di Amerika Selatan yang sangat tinggi pengeluaran beras. Pengeluaran beras oleh Brazil merangkumi 1.7% daripada pengeluaran beras dunia.

Sebanyak 251 jenis beras dihasilkan oleh negara negara ini dan Brazil tersenarai juga disebabkan oleh kualiti beras mereka.

Filipina berada di tangga ke-8 dalam senarai pengeluar beras paling tinggi di dunia, dengan jumlah 2.8% peratus daripada jumlah pengeluaran beras dunia. Luzon dan Vasayas Barat dalah pangkalan utama negara ini di mana penanaman padi di lakukan merangkumi 4.5 juta hektar tanah.

Seperti negara-negara lain dalam senarai ini, penanaman padi dan pengeluaran beras membantu Filipina dalam meningkatkan ekonomi mereka.

Tanah yang sangat subur dan lembap di Myanmar berfungsi sebagai persekitaran paling tepat dan mesar untuk pengeluaran beras. Walaupun negara ini kekurangan sumber dan dana dalam sektor pertanian, namun Myanmar mampu menghasilan pengeluaran beras yang besar.

Menurut statistik, Myanmar telah menghasilkan 34.24 juta metrik tan beras daripada 6.8 juta hektar sawah padi. Kerajaan Myanmar masih perlu mengambil langkah-langkah tertentu bagi mengeksploitasikan kawasan pertanian untuk pengeluaran padi yang lebih maksimum.

Negara ini sangat terkenal dengan pengeluaran dan juga penggunaan beras. Ia disebabkan oleh Bangladesh mendapat hujan yang cukup, malah ia juga mempunyai sungai yang mengalir melalui sawah-sawah padi ini.

Walaupun luas kawasan negara ini tidaklah setanding negara-negara yang tersenarai dalam senarai ini namun hasilnya agak tinggi. Di Bangladesh, 75% daripada tanah pertanian atau 12 juta hektar tanah digunakan untuk penanaman padi, membuatkan ia menjadi negara ke-6 pengeluar beras terbesar dunia.

Thailand adalah salah satu negara yang terkenal dengan pengeluaran padi yang sangat tinggi. Ia mempunyai kawasan seluas 9.2 juta hektar untuk aktiviti penanaman. Dianggarkan pada tahun 2007 sebanyak 25 juta tan beras dihasilkan oleh Thailand.

Thailand sangat terkenal dengan beras Jasmin yang berkualiti tinggi yang dieksport pada harga dua gali ganda di pasaran antarabangsa. Namun pengeluaran beras jenis ini adalah lebih kecil daripada pengeluaran beras jenis lain.

Di Vietnam beras dikenali sebagai 'emas putih'. Vietnam mempunyai kawasan seluas 33 juta hektar bagi tujuan pertanian dan kebanyakan daripadanya digunakan untuk penanaman padi. Mekong Delta adalah salah satu bahagian daripada negara ini yang menghasilkan beras dalam kuantiti yang sangat tinggi dengan kualiti yang tinggi.

Ia juga dikenali sebagai "periuk nasi" negara ini. Vietnam mempunyai 17 juta penduduk dan hampir 18% atau 3.06 juta rakyat Vietnam terlibat dalam penanaman padi disebabkan pengeluaran padi adalah tulang belakang kepada ekonomi negara ini.

Berada di tangga ke-3 pengeluar padi terbesar di dunia adalah jiran negara kita iaitu Indonesia, dengan jumlah 70,846,465 metrik tan atau 9.5% daripada pengeluaran padi dunia.

Tanah di Indonesia boleh dilihat penuh dengan sawah padi yang sangat besar. Penanaman padi tersebar di lebih daripada 10 juta hektar tanah di Indonesia yang memainkan peranan penting kepada ekonomi negara ini.

Kini kerajaan Indonesia mengambil pelbagai inisiatif bagi meningkatkan pengeluaran padi. Ia juga meningkatkan hasil pengeluaran yang berkualiti dari Indonesia.

Tanah bendang padi yang sangat besar menjadikan India berada di kedudukan kedua senarai ini. Kadar hujan tahunan, perubahan musim, musim tengkujuh dan kawasan penanaman yang besar adalah faktor-faktor yang menjadikan India menjadi negara pengeluar beras kedua di dunia, iaitu dengan 21.2% daripada pengeluaran padi dunia atau 157,200,000 metrik tan.

India juga merupakan negara terbesar yang mengeluarkan beras putih dan beras perang. Memandangkan pertanian memainkan peranan utama dalam ekonomi India, jadi beras dikeluarkan dalam kuantiti yang lebih besar.

Apabila kita bercakap mengenai pengeluaran beras di China, ia melibatkan kuantiti dan kualiti. China adalah kampung halaman bagi pengeluaran beras. Ia mempunyai tradisi lama yang menjadikan nasi sebagai sebahagian besar diet mereka.

Dengan kawasan tanah yang sangat besar, China adalah negara ke-4 terbesar di dunia. Oleh itu, ia menyediakan kawasan tanah yang besar bagi kegunaan pertanian terutamanya untuk penanaman padi dengan kawasan seluas 43.2 juta hektar.

Selain itu, populasi China yang merupakan tertinggi di dunia dengan 1.39 bilion penduduk juga memberikan kelebihan dari segi tenaga buruh. 27.8% daripada pengeluaran beras dunia dihasilkan oleh China, yang merupakan paling tinggi di dunia.

Di China, padi ditanam pada bula Februari hingga April dan dituai pada Jun dan Julai memberikan kira-kira 34% kepada pengeluaran beras dan meningkatkan posisi ekonomi.


5 Penyakit Yang Mencegah Penyakit Lain

Masalah genetik diwariskan dari generasi ke geneasi. Kadang-kadang, hanya seorang daripada ibu atau bapa mewariskan genetik bermasalah mampu menghasilkan pembawa penyakit genetik. Sesetengah pembawa penyakit genetik tertentu telah terbukti lebih tahan terhadap virus atau penyakit berjangkit.

Walaupun kebanyakan gangguan genetik memudaratkan pesakit, namun terdapat beberapa manfaat yang dinikmati pembawa genetik ini yang mana mereka lebih terlindung daripada beberapa penyakit. Dengan itu iluminasi.com ingin berkongsi penyakit-penyakit yang telah terbukti mampu menggalakkan rintangan terhadap penyakit berbahaya yang lain.

Niemann-Pick adalah satu penyakit di mana kolestrol tidak normal berkumpul di dalam lisosom. Kolestrol ini berkumpul disebabkan oleh kekurangan protein tertentu yang dikenali sebagai NPC1, yang akan mengangkut kolestrol daripada lisosom.

Telah terbukti bahawa protein NPC1 dikaitkan dengan proses jangkitan Ebola.

Virus Ebola dilaporkan tak mampu, atau kurang menjangkiti fibrolas dalam badan pesakit yang menghidap penyakit Niemann-Pick. Ini disebabkan oleh pesakit Niemann-Pick kekurangan protein NPC1, yang mana sangat diperlukan untuk berlakunya jangkitan virus Ebola.

Cowpox, jangkitan virus kulit pada dasarnya adalah cacar ringan. Walaupun jangkitan ini kelihatan sangat tidak menyenangkan, namun badan manusia akan menghentikan perkembangannya ini selepas tempoh tertentu, membuatkan jangkitan ini tidaklah terlalu berbahaya.

Cowpox boleh mencegak smallpox (cacar) kerana kedua-duanya adalah jangkitan yang sama. Jadi, dengan menjangkitkan jangkitan cowpox ini, sistem imun dapat membina ketahanan badan terhadap smallpox.

Dan apabila badan dijangkiti dengan jangkitan lebih berbahaya, sistem imun lebih mudah untuk mencegah kesan yang teruk.

Edward Jenner menggunakan cowpox untuk menghasilkan vaksin cacar pada penghujung tahun 1700-an.

Terdapat hubungkait di antara pesakit yang menghidap penyakit myasthenia gravis dengan pencegahan jangkitan rabies (penyakit anjing gila). Myasthenia gravis adalah penyakit otot di mana otot yang bergerak secara sukarela menjadi letih dan lemah. Ini disebabkan oleh sambungan yang rosak di antara sistem saraf dan sistem otot.

Rabies pula lebih mudah menjangkiti sistem saraf melalui otot rangka, mungkin disebabkan oleh ia biasanya dijangkiti melalui gigitan haiwan seperti anjing. Disebabkan rabies biasanya "disuntik" ke dalam sistem otot melalui gigitan, mereka yang menghidap myasthenia gravis kurang terdedah kepada rabies kerana mereka mempunyai sambungan yang rosak di antara otot dan saraf.

Sangat sukar bagi rabies untuk menyebabkan kemudaratan kepada sistem saraf jika ia langsung tak mampu masuk ke dalam sistem ini. Walaupun otot bukanlah satu-satunya "pintu masuk" kepada rabies ke sistem saraf pusat, namun ia merupakan pintu masuk yang terbaik ke dalam sistem saraf periferal.

Jadi, ini boleh mencegah jangkitan atau memanjangkannya sehingga pesakit boleh mendapat rawatan perubatan.

Sama seperti virus Ebola, penyakit Niemann-Pick juga menggalakkan pertahanan terhadap penyakit Marburg. Marburg adalah filovirus, seperti Ebola dan mempunyai kadar kematian yang sangat tinggi. Ia menyebabkan pendarahan dan sindrom kejutan yang teruk, dan kematian di kalangan manusia dan primata bukan manusia.

Dengan kekurangan protein NPC1, penyebaran dan pembiakan filovirus Marburg tidak boleh berlaku.

Dan disebabkan virus ini tidak dapat disebarkan, ia menjadi lebih mudah kepada penghidap Niemann-Pick untuk melawan Marburg, memandangkan ia tidak lagi boleh menyebabkan kematian kerana tak mampu untuk membiak.

Individu yang mempunyai genetik sel-sabit telah terbukti mempunyai ketahanan yang lebih terhadap malaria. Sel-sabit adalah keadaan di mana sel-sel darah merah menjadi cacat, membentuk sel berbentuk sabit yang lebih mudah terdedah kepada pembekuan.

Menurut Pusat Kawalan Penyakit, 60% daripada pembawa sel-sabit mampu bertahan terhadap malaria. Ini bermakna di kawasan-kawasan yang sangat terdedah terhadap malaria (Amerika Tengah dan Selatan, Afrika, Asia, dan rantau Indo-Pasifik), terdapat sekumpulan besar pembawa sel-sabit.

Sel-sel sabit ini menghalang malaria menggunakan komponen hemoglobin iaitu haem. Kepekatan haem yang rendah merangsang haem oxengase-1, yang juga memecahkan haem. Ini membolehkan karbon monoksida menjadi lebih jelas dalam darah, kerana haem oxengase-1 melepaskan karbon monoksida, yang memainkan peranan penting dalam pencegahan malaria.

Perkara ini dibuktikan oleh sekumpulan saintis yang melakukan eksperimen terhadap tikus.


5 Kes Rasuah Melibatkan Sukan Bola Sepak di Negara Kita

Kes rasuah dalam sukan semakin kerap pula berlaku kebelakangan ini, apatah lagi selepas populariti liga bola sepak Malaysia dilihat semakin meningkat berikutan penambahbaikan yang telah dilakukan.

Satu ketika dulu, liga bola sepak negara kita telah lumpuh berikutan penangkapan secara besar-besaran pemain dan pegawai pasukan yang terlibat dalam kes mengatur perlawanan liga. Hanya selepas beberapa belas tahun, imej liga bola sepak negara kembali bersinar dan berjaya dipulihkan.

Di sini kami kompilasikan 5 kes rasuah yang baru berlaku beberapa tahun kebelakangan ini, membuktikan gejala masalah rasuah masih belum dapat diatasi sepenuhnya.

Pada 3 Februari 2014, Persatuan Bola Sepak Malaysia atau FAM mengumumkan keputusan mengenakan denda RM5,000 kepada 17 orang pemain pasukan Kuala Lumpur. Ketua jurulatih mereka, seorang penolong pengurus dan seorang pegawai pasukan digantung seumur hidup dan didenda RM20,000 atas kesalahan bersubahat.

Kejadian 'rasuah' yang berlaku berpunca daripada sistem pengurusan yang digunapakai pasukan KL, membenarkan pengurusan pasukan mereka dilantik oleh pihak penaja. Ini dilakukan berikutan semua isu gaji pengurusan dan pasukan bola sepak KL ketika itu, diuruskan oleh pihak penaja yang terlibat.

Pihak penaja didapati cuba mengatur perlawanan dengan mengeluarkan arahan kepada pemain sehingga menyebabkan mereka sengaja mempamerkan aksi teruk, tewas 16 daripada 22 perlawanan serta bolos 60 gol. (rujukan)

Dalam satu konspirasi melibat 3 pihak, seorang pengadil dari Kedah, Shokri Nor didapati terlibat dalam satu aktiviti mengatur perlawanan melibatkan pasukan Lions XII menentang Sarawak pada tahun 2012.

Dengan menggunakan seorang bekas pemain bola sepak kebangsaan negara kita, Thanasegar S. Sinnaiah sebagai orang tengah, wang berjumlah RM15,000 dibayar pada Shokri untuk memastikan Lions XII menang dengan kelebihan sekurang-kurangnya 3 gol.

Dalang utama, Selvarajan a/l Letchuman, seorang warga Singapura ditahan oleh pihak berkuasa Singapura dan didakwa atas tuduhan berkonspirasi mengatur perlawanan dengan wang ringgit sebagai suapan. Selvarajan dipenjarakan selama 30 bulan atas semua tuduhan pada 15 September 2015.

Tidak diketahui apa nasib Shokri yang bekerja sebagai polis bantuan dan pengadil separuh masa, kerana dia dikatakan melarikan diri. Sementara Thana pula dipenjarakan dua tahun atas tuduhan tersebut. (rujukan)

Bekas pemain kebangsaan, Khairul Anuar Baharum dan seorang lagi tertuduh G.Prem Kumar mengaku tidak bersalah atas dua pertuduhan cuba mengatur perlawanan Liga Perdana di antara kelab MISC-MIFA menentang pasukan Perbadanan Kemajuan Negeri Perak atau PKNP.

Cubaan untuk memastikan kemenangan berpihak kepada PKNP dengan jaringan 2-0 dilakukan melalui suapan kepada penjaga gol pasukan MICS-MIFA, Khairul Izzuwan Shaari dan juga pemain pertahanan S. Harivarmann. Kedua-duanya cuba dirasuah sebanyak RM10,000.

Khairul Anuar, salah seorang tonggak pasukan Negeri Sembilan satu ketika dulu cuba melarikan diri namun berjaya dijumpai dan dibicarakan pada bulan April 2017. Kes ini masih belum selesai setakat ini.

Seorang warga Singapura, R. Kurusamy mengaku bersalah merasuah pengurus pasukan bola sepak Timor Leste, Orlando Marrques Mendes sebanyak RM45,000 dan 7 orang pemain pasukan kebangsaan itu RM12,000 untuk sengaja tewas, dalam perlawanan bola sepak Sukan SEA bawah 23 tahun.

Perlawanan yang melibatkan pasukan Timor Leste menentang pasukan kebangsaan negara kita berakhir dengan keputusan 1-0, berpihak kepada Malaysia.

Berikutan penglibatan beliau dalam konspirasi itu, Kurusamy dipenjarakan selama empat tahun. Orang tengah konspirasi itu, seorang warga Indonesia bernama Nasiruddin pula dipenjarakan selama 30 bulan kerana bersubahat menjadi penghubung di antara Kurusamy dengan pengurus dan pemain.

Kami tidak pasti mengapa Malaysia tidak boleh menang perlawanan tersebut dengan lebih banyak jaringan gol, sekiranya tujuh orang pemain sudah dirasuah dan penguruts pasukan Timor Leste sudah dirasuah untuk tewas. (rujukan)

Kes ini jadi kegemaran kami antara semua kes dalam senarai, kerana kami tak menyangka kes rasuah boleh juga berlaku dalam peringkat Liga Bola Sepak Rakyat atau LBR.

Dalam satu perlawanan peringkat daerah melibatkan kelab-kelab amatur di Negeri Sembilan, seorang jurulatih kelab dari Tampin didapati bersalah menghulurkan suapan kepada pemain dan pasukan kakitangan kelabnya, untuk tewas dalam perlawanan menentang kelab TGI United Kuala Pilah.

Perlawanan yang dimainkan di Tampin, dimenangi oleh pasukan kelab Kuala Pilah itu dengan kemenangan 11-2 sehingga menimbulkan rasa curiga dan seterusnya menyebabkan laporan dibuat kepada SPRM. Setelah siasatan dilakukan, terbukti wujud unsur cubaan mengatur perlawanan yang dibuat sendiri oleh jurulatih dari Tampin itu.

Jurulatih itu, seorang lelaki berusia 40-an telah didakwa menghulurkan wang tunai untuk memastikan pasukannya tewas - untuk pemain-pemainnya dia membayar RM80 setiap seorang dan bagi kakitangannya pula, setiap seorang menerima RM100.

Tidak berapa lama selepas penahanan jurulatih dari Tampin itu, SPRM telah pun melakukan tangkapan kedua dengan menahan jurulatih pasukan TGI United Kuala Pilah, melalui tahanan reman 5 hari. Hasil siasatan itu membawa kepada penahanan ketiga, seorang ahli perniagaan wanita yang dikatakan penaja utama pasukan TGI United Kuala Pilah. Wanita itu dipercayai individu yang membiayai suapan yang dilakukan. Siasatan kes ini masih berjalan.

Sekiranya anda bertanya kenapa tak disenaraikan kes rasuah terbesar yang melibatkan bola sepak negara kita pada tahun 90-an, kami perlu perjelaskan kes itu memerlukan satu artikel khas untuk menceritakannya secara lebih dalam. Jadi, nantikanlah artikel dari kami.


Sejarah Penubuhan Parti KeADILan Rakyat dan Pakatan Harapan

Ketika mana negara sedang hangat dilanda demam Pilihan Raya Umum ke-14 yang bakal menjelma 9 Mei 2018 ini, hampir kesemua rakyat Malaysia merasai bahangnya. Individu-individu bertanding sibuk ke sana ke mari dalam usaha memenangi hati rakyat untuk meraih undi, dan ahli-ahli parti pula tidak kurang sibuknya memasang bendera dan poster parti masing-masing di setiap penjuru kawasan.

Namun, disebalik keghairahan berkempen dan berjuang untuk parti, ramai yang masih tidak mengetahui sejarah penubuhan parti-parti yang disokong masing-masing, dan iluminasi.com ingin kongsikan sejarah mengenai Parti Keadilan Rakyat serta penubuhan Pakatan Harapan yang menerajui teraju pihak pembangkang.

Pada tahun 1997 ketika mana Malaysia dilanda krisis ekonomi, Anwar Ibrahim yang merupakan Timbalan Perdana Menteri merangkap Menteri Kewangan telah melakukan beberapa perubahan dan langkah menjimatkan perbelanjaan dalam usaha mennyelamatkan negara dari krisis tersebut.

Namun tindakan tersebut tidak dipersetujui oleh Perdana Menteri ketika itu, Tun Dr. Mahathir Mohamad dan telah memecat Anwar daripada semua jawatannya dalam kerajaan pada 2 September 1998.

Dengan berlakunya pemecatan ini, ia membawa kepada pembentukan gerakan Reformasi yang mana turut menyumbang kepada penangkapan Anwar Ibrahim.

Akibat segala tuduhan fitnah terhadap Anwar Ibrahim yang dilontarkan oleh Dr. Mahathir, rakyat bangkit menuntut pengunduran beliau pada 20 September 1998. Dan beberapa jam kemudian, Anwar Ibrahim telah ditangkap oleh sepasukan polis lengkap bersenjata di kediaman beliau di Bukit Damansara, Kuala Lumpur.

Anwar Ibrahim ditahan di bawah seksyen 73(1) (a) Akta Keselamatan Dalam Negeri (ISA) kerana telah mendatangkan kemudaratan negara selepas beberapa kumpulan penyokongnya mula mencetuskan kekacauan di beberapa tempat di ibu kota.

Pada 29 September 1998, Anwar Ibrahim muncul di mahkamah untuk dibicarakan dengan mata yang lebam didakwa ditumbuk oleh pihak polis.

Bagi anda yang tidak tahu, sebenarnya 'Raja Bomoh' VVIP Datuk Ibrahim Mat Zin Pernah membuat kemunculan awal pada tahun 1998 ketika mahkamah sedang membicarakan kes Anwar Ibrahim. Beliau mengatakan kedatangan beliau adalah untuk memastikan keputusan mahkamah adalah adil dan saksama tidak lebih dari itu.

Akhirnya, gerakan Reformasi yang dilancarkan telah membawa kepada penubuhan Pergerakan Keadilan Sosial (Adil) yang diterajui oleh isteri Anwar Ibrahim iaitu Dr. Wan Azizah. Walaubagaimanapun, cubaan untuk mendaftarkan Adil sebagai sebuah parti politik tidak berjaya dan digagalkan oleh Pendaftar Pertubuhan.

Untuk meneruskan usaha ini, pendokong-pendokong gerakan ini mengambil keputusan mengambil alih parti sedia ada di Malaysia iaitu Ikatan Masyarakat Islam Malaysia yang mana namanya ditukarkan kepada Parti Keadilan Nasional.

Bertanding untuk kali pertama di Pilihan Raya Umum tahun 1999, Parti Keadilan Nasional berjaya memenangi 5 kerusi parlimen dan 4 kerusi Dewan Undangan Negeri (DUN) walaupun hanya mendapat 11.67% daripada jumlah undi yang dibuang.

Kesedaran terhadap keperluan untuk Parti Keadilan Nasional dan Parti Rakyat Malaysia (PRM) bergabung mula terasa selepas PRU 1999, yang mana disebabkan oleh komitmen kedua-dua parti terhadap Reformasi yang ingin menentang ketidakadilan dan penyalahgunaan kuasa oleh pemimpin atasan.

Dan tanggal 3 Ogos 2003, proses penggabungan dua parti pembangkan ini berjaya didaftarkan yang mana melahirkan Parti Keadilan Rakyat yang seperti kita kenal pada hari ini.

Sekali lagi bertanding di Pilihan Raya Umum 2004, keputusan kali ini sangat mengecewakan apabila Parti Keadilan Rakyat hanya mampu mempertahankan 1 kerusi parlimen sahaja daripada 5 yang dimenangi sebelum ini, iaitu di Permatang Pauh yang diwakili oleh Dr. Wan Azizah.

Namun  kekalahan dan kekecewaan itu terubat apabila Anwar Ibrahim dibebaskan daripada tuduhan jenayah, selepas 6 tahun dipenjarakan. Pembebasan ini menjadi pemangkin dan motivasi yang sangat kuat dalam usaha memperjuangkan agenda reformasi sistem pentadbiran dan politik negara.

Setelah parti ini menjadi semakin matang, ia memasuki Pilihan Raya Umum ke-12 pada tahun 2008 dengan lebih yakin dan bersedia.

Dengan keyakinan yang ditunjukkan oleh parti ini disamping faktor-faktor seperti rakyat yang sudah semakin mampu mempertimbangkan kebaikan dan keburukan, akhirnya Keadilan bersama parti pembangkang lain termasuklah DAP dan PAS telah berjaya menafikan majoriti 2 per 3 Barisan Nasional di parlimen.

Di samping itu, parti pembangkan juga berjaya membentuk kerajaan di 5 buah negeri. Selepas pembubaran Barisan Alternatif pada tahun 2002, sebuah pakatan pembangkan telah terbentuk yang diberikan nama Pakatan Rakyat.

Antara pencapaian terbaik yang dicatatkan oleh KEADILAN adalah pada Pilihan Raya Umum ke-13 yang lalu di mana ia merupakan satu-satunya parti yang mempunyai wakil wakyat di setiap negeri di seluruh Malaysia dengan penyertaan minima iaitu seorang wakil rakyat.

KEADILAN juga merupakan parti kedua terbesar yang memperoleh undi popular iaitu sebanyak 20.39% dalam PRU 13.

Pada tahun 2015, penggabungan beberapa parti kiri dan pusat telah membentuk satu perikatan yang diberi nama Pakatan Harapan. Ia merupakan gabungan kedua terbesar di Parlimen Malaysia selepas parti pemerintah iaitu Barisan Nasional.

Parti-parti yang terlibat dalam penggabungan ini adalah Parti Tindakan Demokratik (DAP), Parti Keadilan Rakyat, Parti Amanah Nasional dan Parti Pribumi Bersatu Malaysia (PPBM).

Sejak 18 Mei 2015, Dr. Wan Azizah yang juga Presiden Pakatan Harapan telah menjadi Ketua Pembangkan Malaysia. Di peringkat negeri, pakatan ini adalah gabungan terbesar dalam 2 daripada 13 Dewan Undangan Negeri Malaysia dan membentuk kerajaan di negeri Selangor dan Pulau Pinang.

Gabungan ini juga telah memilih bekas Perdana Menteri dan pengerusi gabungan, Tun Dr. Mahathir Mohamad dan presiden Pakatan Harapan, Dr. Wan Azizah, masing-masing sebagai calon mereka untuk menjadi Perdana Menteri dan Timbalan Perdana Menteri untuk PRU 14 akan datang.

Mereka akan bertanding di bawah logo parti komponen Parti KeADILan Rakyat (PKR) disebabkan oleh "isu" kertas kerja yang menangguhkan pendaftaran rasmi gabungan ini.


Kisah Kejatuhan Empayar Abbasiyah di Tangan Tentera Mongol

Tahun 1200an bermula dengan baik buat dunia Islam. Tentera Salib telah berjaya ditewaskan, Jerusalem berjaya dibebaskan pada tahun 1187, Ismaili Fatimids pula berjaya dikalahkan sekitar pertengah 1100an, dan Empayar Khwarazmian yang kuat juga mula muncul di Parsi. Walaubagaimanapun, semuanya akan akan beralih arah setelah ketibaan tentera Mongol dari barat daya Asia. Kehancuran dan kerosakan yang dilakukan mereka meninggalkan kesan yang mendalam terhadap sejarah peradaban dunia.

Mongol sebenarnya adalah sekumpulan suku kaum yang hidup secara nomad (berpindah randah) di sekitar utara Asia dan Asia Tengah. Mereka sangat bergantung kepada kuda sebagai kenderaan utama untuk mereka bergerak. Dari segi agama, mereka adalah animis politeisktik, yakni kepercayaan terhadap alam semula jadi. Berdasarkan sejarah, suku kaum ini sentiasa berperang dengan jiran mereka. Malah, empayar China turut terkesan dengan tentera Mongol, sehingga memaksa mereka untuk membina Tembok Besar China bagi menghalang serangan yang berterusan.

Seorang pahlawan Mongol yang muda yang bernama Temujin berjaya menyatukan suku kaum Mongol, dan mengambil nama Genghis Khan. Cucunya, Hulagu adalah individu yang bertanggungjawab meluaskan empayar Mongol sehingga ke kawasan yang kini kita kenali sebagai Iraq dan Syria.

Matlamat utama Hulagu adalah untuk memantapkan lagi genggamannya terhadap rantau Parsi. Antara langkah pertama yang dilakukannya adalah dengan membunuh kesemua ahli kumpulan fanatik Shiah yang dikenali sebagai 'Assassins', dan menghancurkan kubu kuat mereka di pergunungan Parsi. Seterusnya, tentera Mongol berarak menuju ke barat bagi menyerang Empayar Abbasiyah.

Sebelum datangnya Islam, Baghdad adalah sebuah perkampungan nelayan yang sunyi dan tenang. Kehadiran Islam membawa cahaya lembaran baharu kepada kawasan berkenaan, dan diangkat menjadi sebuah ibu negeri kepada kerajaan Abbasiyah di bawah pimpinan Khalifah Al-Mansur pada tahun 762. Kejayaan cucu baginda, iaitu Khalifah Harun Al-Rashid menaik taraf kota itu kepada pusat ilmu berjaya menarik para ilmuan termasuklah saintis, sarjana agama, penyair dan ahli seni untuk datang ke Baghdad.

Dalam tempoh sekitar 400 tahun sejak kurun ke-8, para ilmuan, penyelidik dan penulis telah berjaya menghasilkan banyak manuskrip dan buku ilmiah. Antara buku yang ditulis termasuklah tentang teknologi penghasilan kertas yang diperolehi daripada empayar China melalui Perang Sungai Talas. Teknologi ini membolehkan masyarakat Baghdad pandai membaca, menulis dan menjadi lebih berilmu.

Pemerintah kerajaan Abbasiyah pada ketika itu, Khalifah Al-Musta'sim sudah mendengar ura-ura tentang kejatuhan Shiah di Parsi, dan kemaraan mereka ke Baghdad. Namun, baginda sangat yakin bahawa seluruh dunia Islam akan bersatu untuk mempertahankan kedaulatannya, sekiranya diperlukan.

Pada penghujung tahun 1257, Hulagu menghantar mesej kepada Khalifah Al-Musta'sim agar baginda membuka pintu utama kota Baghdad supaya tentera Mongol dan sekutu mereka iaitu Kristian dari Georgia dapat memasuki kota berkenaan. Baginda membalas dengan berkata Hulagu dan tenteranya harus pulang ke tempat asal mereka. Berang dengan kata-kata tersebut, Hulagu mengarahkan tentera Mongol untuk mengelilingi dan menyerang kota tersebut dari pelbagai arah. Akibatnya, mereka berjaya memasuki kota Baghdad dan membunuh tentera Abbasiyah dan kebanyakan rakyat.

Tentera Abbasiyah hanya bertahan selama 12 hari, sebelum mereka berundur kerana tentera Mongol terlalu ramai dan kuat. Setelah runtuhnya dinding tembok kota itu, tentera musuh berpusu-pusu masuk bagi mendapatkan harta dan barangan berharga seperti perak, emas dan permata. Berpuluh ribu tentera dan rakyat Baghdad telah dibunuh.

Buku ilmiah yang dihasilkan melalui terjemahan dan kajian yang terdapat di gedung ilmu Bayt al Hikmah, atau House of Wisdom atau Grand Library of Baghdad pula dibuang ke Sungai Tigris. Jumlah buku di pusat itu adalah terlalu banyak, sehingga ada yang mengatakan bahawa ianya boleh dijadikan jambatan untuk kuda menyeberangi sungai. Malah, ramai saksi menyatakan bahawa Sungai Tigris menjadi hitam kemerahan kerana kelunturan dakwat daripada buku-buku yang bercampur dengan darah mangsa pembunuhan beramai-ramai.

Istana pemerintah yang dibina menggunakan kayu eksotik pula dibakar sehingga hangus, malah Khalifah Al-Musta'sim sendiri dibunuh, dan keluarga baginda dipenjarakan. Tentera Mongol percaya tumpahan darah keluarga diraja boleh mengakibatkan bencana alam seperti gempa bumi. Sebagai langkah berjaga-jaga, mereka membungkus baginda di dalam hamparan karpet, dan memijak baginda menggunakan kuda, sehingga mati.

Kejatuhan Baghdad adalah penunjuk berakhirnya Empayar Abbasiyah yang berusia ratusan tahun. Selepas Baghdad, tentera Mongol meneruskan perluasan kuasa mereka ke barat. Mereka berjaya menakluki Syria daripada Ayyubids, dengan bantuan tentera Armenia dan tentera Salib. Tentera Mongol juga berjaya meluaskan kawasan taklukan mereka sehingga ke Palestin.

Sultan Mesir ke-4 daripada dinasti Mamluk Bahri, iaitu Sultan Baibars akhirnya berjaya menewaskan tentera Mongol dalam Peperangan Ain Jalut pada tahun 1260. Kemenangan ini berjaya mengelakkan Kota Suci Mekah, Madinah dan Jerusalem daripada ditakluki. Kejayaan ini juga berjaya memastikan keteguhan satu-satunya empayar Islam pada ketika itu, iaitu empayar Mamluk, bagi menyelamatkan masyarakat Islam daripada terus dibunuh.

Walaupun tentera Mongol tidak berjaya dalam usaha mereka untuk meluaskan kuasa dan menghancurkan Islam, kesan yang ditinggalkan adalah sangat parah dan mendalam terutamanya terhadap sosial, politik, ekonomi dan ketenteraan dunia Islam. Pembunuhan dan kehancuran yang dilakukan oleh tentera Mongol mengingatkan kita untuk sentiasa bersedia daripada serangan musuh, dan jangan sekali-kali berasa terlalu yakin dan memandang rendah terhadap pihak lawan.


Sejarah Ringkas Penubuhan Parti UMNO

Sebelum tercetusnya Perang Dunia Kedua, British Malaya terdiri daripada 3 kumpulan perlembagaan awam iaitu protektorat Negeri-Negeri Melayu Bersekutu, lima negeri Melayu Tidak Bersekutu dan koloni mahkota British Settlements.

Dan sekembalinya pihak British ke Malaya selepas perang ini, mereka ingin membentuk Malayan Union. Malayan Union adalah kesatuan negeri-negeri Melayu dan Penempatan Selat Pulau Pinang dan Melaka, yang ingin ditubuhkan bagi menggantikan British Malaya dan dipupuk untuk menyatukan Semenanjung Tanah Melayu di bawah kerajaan tunggal bagi memudahkan pentadbiran.

Namun pembentukan kesatuan ditentang oleh orang Melayu kerana telah memberikan ancaman kepada Malaya ketika itu, termasuklah mengancam kedaulatan dan kuasa sultan negeri-negeri Melayu. Kuasa raja-raja Melayu dikurangkan dan pentadbiran diambil alih oleh Gabenor yang mempunyai kuasa veto.

Selain itu, pemberian kerakyatan berdasarkan jus soli juga membuatkan orang Melayu tidak senang duduk. Bagi menunjukkan rasa tidak puas hati terhadap pembentukan kesatuan ini, sebuah perhimpunan yang diatur oleh Persatuan Melayu Selangor diadakan secara besar-besaran telah pada 1 hingga 4 Mac 1946 di Kelab Sultan Sulaiman, Kampung Baharu, Kuala Lumpur.

Perhimpunan ini dikenali sebagai Kongres Melayu Se-Malaya dan diwakili oleh 41 wakil pertubuhan Melayu ketika itu. Dato' Onn bin Jaafar dari Persatuan Melayu Johor telah dilantik sebagai Pengerusi Kongres ini.

Dalam perhimpunan ini, hampir kesemua wakil pertubuhan memberikan ucapan termasuklah dua orang wakil kanak-kanak, dan 3 usul telah diluluskan oleh Kongres tersebut, iaitu:

1. Menubuhkan Pertubuhan Kebangsaan Melayu Bersatu (United Malay National Organisation - UMNO)

Bagi menyediakan draf Piagam atau Perlembagaan UMNO untuk dibentangkan dan diterima oleh Konger Melayu Se-Malaya kelak, satu jawatankuasa telah dibentuk yang terdiri daripada Datp' Onn Jaafar, Dato' Panglima Bukit Gantang, Dato' Nik Ahmad Kamil, Dato' Hamzah Adbullah dan Encik Zainal Abidin Ahmad (Zaaba).

Walaupun mendapat tentangan hebat daripada kaum Melayu, namun kerajaan British tetap meneruskan rancangan mereka untuk mewujudkan Malayan Union. Tanggal 1 April 1946, kesatuan Malayan Union secara rasminya terbetuk.

Orang Melayu dan pertubuhan-pertubuhan Melayu sangat berang dengan keputusan ini dan terus memberi tentangan terhadap Malayan Union. 5 minggu selepas penubuhannya, pada 11 Mei 1946 di Istana Besar Johor Bahru, Kongres Melayu Se-Malaya yang ke-3 dan perhimpunan agung pertama UMNO telah diterima dan diluluskan oleh para peserta.

Dan dengan perhimpunan pertama ini, maka terbentuklah UMNO secara rasminya. Pada mulanya, Dato' Onn mencadangkan nama Pertubuhan Melayu Bersatu (UMO), namun Pendita Zaaba mencadangkan supaya perkataan "kebangsaan" ditambah bagi mencerminkan dasar pertubuhan yang lebih merangkumi seluruh negara.

Cadangan tersebut mendapat persetujuan ramai dan nama "UMO" telah ditukarkan kepada "UMNO". UMNO juga dikenali sebagai PEKEMBAR.

Dalam memupuk keharmonian kaum, Dato' Onn telah mencadangkan supaya keahlian parti UMNO dibuka kepada semua penduduk Tanah Melayu tanpa mengira kaum. Nama UMNO pula dicadangkan supaya ditukarkan kepada "Pertubuhan Kebangsaan Penduduk Tanah Melayu Bersatu".

Namun, cadangan ini telah ditentang oleh orang Melayu, menyebabkan Dato' Onn meletakkan jawatannya sebagai presiden UMNO yang pertama di persidangan Majlis Mesyuarat Agung Ke-6 yang diadakan pada 25 dan 26 Ogos 1951.

Sejurus selepas perletakan jawatan itu, Dato' Jaafar menubuhkan Parti Kemerdekaan Malaya (IMP) pada 26 Ogos 1951.

Selepas perletakan jawatan oleh Dato' Onn, Tunku Abdul Rahman telah dilantik sebagai Presiden UMNO yang kedua. Dan atas persepakatan antara UMNO, MCA dan MIC yang mengadakan mesyuarat dengan kerajaan Brisith di London, yang membawa kepada tercapainya kemerdekaan Tanah Melayu.

Menjelang tahun 1971, Tunku Abdul Rahman telah meletakkan jawatan sebagai Perdana Menteri dan juga Presiden UMNO, yang mana digantikan oleh timbalannya iaitu Tun Abdul Razak.

Sebagai Perdana Menteri dan Presiden UMNO ke-3, Tun Abdul Razak telah melakukan pelbagai perubahan, termasuklah dengan mengumumkan Dasar Ekonomi Baru (DEB), satu program sosioekonomi yang diperkenalkan dalam Rancangan Malaysia Ketiga (1976-1980).

Matlamat tersurat DEB adalah untuk mencapai perpaduan negara dan integrasi nasional yang mana telah digubal dalam konteks strategi serampang dua mata untuk:

Dasar ini juga mensasarkan pegangan ekonomi orang Melayu kepada 30% menjelang tahun 1990, namun gagal.

Selepat kematian Tun Abdul Razak pada 14 Januari 1976 di London, Tun Hussein Onn yang juga adalah birasnya telah menggantikan tempatnya sebagai Perdana Menteri Malaysia dan Presiden UMNO ke-4.

Tun Hussein Onn merupakan orang yang bertanggungjawab melancarkan Skim Amanah Saham Nasional yang merupakan satu dana amanah bumiputera bertujuan untuk meningkatkan ekuiti bumiputera dalam ekonomi negara.

Pada 28 Jun 1981, Tun Hussein Onn memutuskan untuk bersara daripada aktiviti politik, secara langsung menjadikan timbalannya, Tun Dr. Mahathir Mohamad sebagai Presiden UMNO ke-5 dan Perdana Menteri Malaysia ke-4.

Ketika itu, Tun Mahathir mengumumkan pemilihan Timbalan Presiden UMNO, yang membuka peluang kepada perebutan jawatan Timbalan Perdana Menteri, kerana beliau tidak menyokong mana-mana calon.

Tun Razaleigh menyertai pertarungan ini menentang pencabarnya, Tun Dato' Musa Hitam, yang melihatkan kemenangan menyebelahi Musa Hitam dengan perbezaan undian sebanyak 205 undi.

Pada tahun 1987, Tengku Razaleigh telah mencabar Tun Mahathir, melihatkan Presiden UMNO itu mengekalkan jawatannya. Walaubagaimanapun, UMNO telah terbahagi kepada dua bahagian.

Perpecahan itu memaksa mahkamah Malaysia mengisytiharkan pengharaman UMNO. Sejurus selepas pengisytiharaan itu, Tun Mahathir telah menubuhkan semula UMNO sebagai UMNO baru, namun ia sangat lemah.

Tengku Razaleigh pada masa yang sama membawa haluan sendiri dengan menubuhkan parti serpihan UMNO yang diberi nama "Semangat 46" pada tahun 1989, yang mana "46" merujuk kepada tahun UMNO ditubuhkan.

Tun Mahathir telah menyingkirkan Datuk Seri Anwar Ibarhim daripada jawatan Timbalan Perdana Menteri pada tahun 1998 dan kemudiannya dari Timbalan Presiden UMNO. Ia membuatkan satu gelombang Reformasi terhasil yang membawa kepada penubuhan Parti Keadilan Nasional (kini Parti Keadilan Rakyat), yang menjadi pesaing sengit kepada UMNO.

Setelah 22 tahun menjadi Perdana Menteri dan Presiden UMNO, akhirnya Tun Mahathir mengundurkan diri dan menyerahkan jawatan tersebut kepada Tun Abdullah Ahmad Badawi pada tahun 2003.

Pada tahun 2004, UMNO dan Barisan Nasional mencapai kemenangan kerusi tertinggi dalam sejarah pilihan raya di Malaysia apabila memperoleh 198 daripada 219 kerusi, iaitu 90.41%.

Namun, kemenangan itu melihatkan kemerosotan undi yang mendadak pada pilihan raya tahun 2008 apabila UMNO dan Barisan Nasional kehilangan 4 negeri di Semenanjung Malaysia iaitu Kedah, Pulau Pinang, Perak dan Kedah, selain PAS yang mengekalkan Kelantan.

Selepas kekalahan teruk oleh pemerintah gabungan UMNO dalam pilihanraya 2008, Tun Abdullah telah mengenalpasti Najib sebagai penggantinya. Tun Abdullah mengumumkan akan meletak jawatan pada Mac 2009, yang mana telah membuka jalan kepada Najib Razak bagi menggantikannya.

Namun, beliau berkata adalah menjadi tanggungjawab Najib untuk memenangi pemilihan parti yang ditetapkan sebelum mengambil alih. Pada 26 Mac 2009, Najib memenangi jawatan Presiden UMNO tanpa bertanding. Beliau mengangkat sumpah sebagai Perdana Menteri Malaysia pada 3 April 2009.

Pada Jun 2016, Majlis Tertinggi UMNO pimpinan Dato' Seri Najib telah bersetuju sebulah suara untuk memecat Tan Sri Muhyiddin Yassin sebagai Timbalan Perdana Menteri dan juga Timbalan Presiden UMNO. Dato Mukhriz Mahathir juga dipecat dalam acara yang sama.

Kedua-dua pemimpin UMNO ini dipecat selepas mengkritik Presiden UMNO, Dato' Seri Najib Razak yang mana menyeru perletakan jawatannya berikutan tuduhan rasuah dan salah urus dana negara yang melanda 1Malaysia Development Berhad (1MDB).


10 Menu Pelik Keluaran McDonalds Di Seluruh Dunia

Baru-baru ini tular berkaitan burger nasi lemak McDonalds di internet. Ada yang menyukainya, ada juga yang mengkritik betapa tak sesuainya nasi lemak dijadikan burger. Sebenarnya ini bukanlah kali pertama McDonald's menghasilkan makanan yang pelik.

Berikut adalah senarai menu pelik keluaran McDonald's di luar negara. Ada yang nampak menyelerakan, ada juga yang sebaliknya. Terdapat beberapa yang sesuai untuk dikeluarkan di pasaran Malaysia.

Patti udang yang diadun dengan serbuk roti 'panko' yang rangup ini dilimpahi dengan sos tempura udang Ebi, sawi dan salad diatasnya. Siapa kata burger hanya boleh dimakan dengan daging lembu atau ayam sahaja?

Bukan Jepunlah kalau tiada sesuatu yang pelik bukan? Ebi Filet-O mendapat namanya dari selebriti Jepun, Yuri Ebihara selaku duta burger ini.

Ebi Filet-O sangat popular di kalangan pelanggan McDonald's di Jepun. Di Hong Kong, menu ini dikenali sebagai burger udang.

Apa itu McFlurry Ovomaltine? Ovomaltine merupakan nama lain bagi Ovaltine, sejenis susu coklat yang tidak sepopular jenama-jenama seperti Milo, Dutch Lady atau Fernleaf di negara kita.

McFlurry Ovomaltine merupakan kombinasi malt bersama sos dan cip coklat. Ais krim pencuci mulut ini juga ada dijual di beberapa cawangan McDonald's di Sweden dan Eropah.

Pada tahun 2012, McDonald's melancarkan McNoodles iaitu mi goreng sayur-sayuran yang dijual dalam tempoh terhad iaitu selama beberapa bulan sahaja.

Pernah menjadi trend dimana rakyat Austria obses dengan mi goreng. McDonald's mengambil masa 18 bulan untuk menghasilkan hidangan ini versi mereka sendiri.

Mereka mengimport bahan-bahan dari Thailand serta menambah salad dan sos masam manis. McNoodles dikeluarkan untuk tujuan percubaan semata-mata.

Roti rangup yang berbentuk seperti sebuah dulang ini mengandungi campuran kari yang dibakar dalam sos berkrim dan sayur-sayuran seperti cendawan, brokoli dan jagung. Apa yang menarik, pan tersebut boleh dimakan.

Hidangan ini diklasifikasikan sebagai menu vegetarian di McDonald’s India. Pada mulanya, McDonald’s khas buat golongan vegetarian dibina di tempat lawatan berbentuk keagamaan di India.

Pai sayuran ini mengandungi 11 gram lemak dan hampir 50 jumlah karbohidrat. Indah khabar dari rupa bukan?

Burger ini disajikan dengan dua patti daging lembu, bakon (dendeng khinzir) dan kentang lecek. Menurut McDonald's di China, lelaki sejati sukakan burger yang mempunyai kentang lecek.

Menu ini sebahagian daripada kempen "Lelaki Sejati" yang dilancarkan pada tahun 2012, khusus buat penggemar daging di kalangan lelaki muda di kawasan bandar. Kempen aneh ini menunjukkan kepentingan bakon dan kentang lecek bagi seseorang lelaki bertukar menjadi dewasa dan matang.

McLobster asalnya merupakan menu bermusim di McDonald's Amerika yang diperkenalkan pada tahun 1993. Pertama kali restoran makanan segera menjual sandwic gulung berasaskan lobster (udang karang), bukan?

Jika ada yang cukup berani untuk mencuba menu ini di Kanada, anda terpaksa melupakan hasrat itu. Tahun lalu, Mcdonald's di negara itu terpaksa menghentikan makanan ruji pada musim panas ini disebabkan isu bekalan dan kenaikan harga lobster.

McChoco Potato adalah hidangan sampingan istimewa yang diperkenalkan di cawangan McDonald's yang terpilih di Jepun. Citarasa terhadap makanan manis dan masin digabungkan dalam McChoco Potato.

Hidangan edisi terhad pada tahun 2016 ini menggabungkan kentang goreng masin bersama pakej sos coklat fudge dan putih yang dijual berasingan. Para pelanggan dapat menikmatinya mengikut selera masing-masing.

Namanya sahaja sudah cukup ganjil. Burger kecil iaitu separuh dari saiz sebenar ini dijual di McDonald’s China. Roti berwarna hitam dicelupkan dengan perasa dakwat sotong. Manakala roti berwarna putih pula dilitupi dengan biji bijan berwarna hitam.

Ternyata, warna bukanlah satu-satunya aspek pelik pada menu ini. Burger berwarna putih sebenarnya hanyalah sandwic ayam goreng. Persamaan di antara kedua-duanya ialah cedokan kentang lenyek dan hirisan bakon.

Burger unik ini pada asalnya hanya dikeluarkan secara terhad. Atas sambutan yang menggalakkan, pihak McDonald's meneruskan penjualannya.

Burger McRice datang dengan pilihan seperti daging lembu, ayam atau ikan goreng. Diapit dengan patti beras melekit menggantikan roti, McRice dikatakan mempunyai jumlah karbohidrat yang sangat tinggi.

Menu ini telah dihentikan di Singapura tanpa sebab yang diketahui. Selepas burger nasi lemak, siapa tahu McDonald's negara kita mempunyai perancangan untuk membawa burger McRice pula ke Malaysia selepas ini?

Potongan roti burger disapu dengan krim coklat hazelnut Nutella yang tebal. Cukup menyelerakan bukan? Buat pengamal diet, anda mungkin perlu berfikir dua kali untuk memesan menu McCafe ini.

McWedding menawarkan menu-menu istimewa seperti burger, kentang goreng, shake dan pai epal yang disusun tinggi sebagai sebuah kek perkahwinan.

Pakej yang disediakan juga termasuk hiasan unik, permainan khas dan hadiah istimewa buat pasangan pengantin dan para tetamu.

Para pelanggan yang berminat boleh menempah McWedding di salah sebuah cawangan restoran McDonald's di Hong Kong. McDonald's amat digemari oleh penduduk Asia. Maka tidak hairanlah McWedding sesuatu yang betul-betul wujud.


6 Kes Penderaan Pembantu Rumah Paling Kejam di Malaysia

Kisah penderaan pembantu rumah kerap berlaku di negara. Banyak pihak menyalahkan undang-undang yang longgar yang memang diakui untuk diadakah bagi memudahkan proses kemasukan pekerja asing ke negara kita, namun persoalan yang lebih penting sebenarnya - mengapakah perkara ini berlaku?

Adakah desakan hidup yang dihadapi majikan-majikan ini terlalu tinggi sehingga hilang sifat kemanusiaan, gembira melihat individu lain terseksa? Apabila dibaca kisah-kisah menyayat hati ini sehingga ada yang menyebabkan kematian, sukar untuk dibayangkan perasaan pembantu rumah menjalani hidup penuh seksa tanpa ada jalan keluar.

Tahukah anda beberapa kes penderaan majikan terhadap pembantu rumah yang pernah berlaku di negara kita? Berikut adalah lima kes berprofil tinggi melibatkan penderaan pembantu rumah yang pernah dilakukan oleh rakyat Malaysia yang hilang kewarasannya.

Kisah tragis melibatkan penderaan ke atas pembantu rumah Indonesia bernama Nirmala Bonat ini bermula pada tahun 2004 selepas dua orang majikannya, wanita suri rumah bernama Yim Pek Ha dan suaminya Hii Ik Ting didapati bersalah mendera pembantu rumah mereka, sehingga mengakibatkan banyak kecederaan pada tubuh beliau.

Mengaku tidak bersalah mengakibatkan kecederaan pada Nirmala menggunakan pelbagai kaedah, dalam perbicaraan pasangan itu menyalahkan kelakuan Nirmala yang pelik, kerap tidur dalam keadaan berbogel di dalam bilik, pengotor serta pernah mencuri.

Pek Ha dijatuhkan hukuman penjara 12 tahun pada tahun 2008 atas kesalahan mendera Nirmala dan perbicaraan kes ini masih berjalan sehingga kini. Pek Ha cuba untuk menggugurkan hukuman yang dikenakan atas alasan berlaku penipuan namun mahkamah menolak permohonan tersebut pada 30 Ogos 2017. Pek Ha masih meringkuk di penjara Kajang ketika ini. (rujukan)

Kisah menyayat hati ini berakhir dengan kehilangan nyawa selepas Isti Komariyah, seorang pembantu rumah Indonesia berusia 26 tahun meninggal dunia akibat kelaparan. Dua majikannya, Fong Kong Meng dan isterinya Teoh Ching Yen tidak membenarkan beliau makan.

Dalam siasatan yang dilakukan, pasangan itu menghalang Isti menjamah sebarang bentuk makanan dari 14 Mei 2010 sehinggalah 5 Jun 2011. Ini menyebabkan berat Isti menurun kepada 26 kilogram sahaja semasa meninggal dunia, jika dibandingkan dengan berat asal beliau 46kg semasa mula bekerja.

Pasangan itu pada mulanya dijatuhkan hukuman gantung namun hukuman mereka diringankan kepada penjara 20 tahun melalui keputusan mahkamah yang dibuat pada 4 April 2018. (rujukan)

Insiden melibatkan Mey Sichan hampir serupa dengan kisah yang berlaku pada Isti Komariyah. Mey yang berasal daripada Kemboja, dijumpai mati di rumah kedai milik majikan beliau pada tahun 2012. Semasa dijumpai, Mey yang berumur 24 tahun semasa meninggal dunia turut mempunyai berat badan 26kg sahaja.

Majikan beliau, pasangan Soh Chew Tong dan isterinya Chin Chui Ling pada mulanya dijatuhkan hukuman penjara 24 tahun sebelum ditukar kepada hukuman gantung pada 2015. Rayuan yang dibuat berjaya menukarkan hukuman mereka kepada penjara 10 tahun.

Mey mula bekerja dengan pasangan itu di rumah mereka yang terletak di Bukit Mertajam semenjak 2011, ditemui mati dalam keadaan badan ketiadaan air dan terdapat kesan lebam di bahagian badan mereka. (rujukan)

Dipukul dengan batang besi serta dipaksa makan dan minum najis sendiri oleh majikannya, nasib Chea Phalla memang teruk. Bagaimanapun, dia bernasib baik dapat terus hidup untuk menceritakan sendiri apa yang telah dilaluinya. Dua majikannya, Tan Mong Huwai dan isterinya Eng Lay San memang tersilap langkah selepas membawa Chea kembali ke agensi pengambilan pekerjanya untuk dihantar pulang.

Ditemui dalam keadaan menyedihkan selepas diperiksa pegawai bertugas agensi, Chea didapati tidak mampu berkomunikasi selepas rahangnya lari kerana ditampar majikannya. Penemuan itu menyebabkan satu laporan polis dibuat dan pihak polis terus menggeledah kediaman majikan Chea.

Dalam perbicaraan, Tan dan Eng didapati menggunakan botol kaca, batang besi, pisau, seterika, kerusi dan baldi untuk mendera Chea di rumah mereka yang terletak di Setapak. Atas tindakan tidak berperikemanusiaan ini, Tan dikenakan penjara 1 hari dan denda RM10 ribu sementara isterinya dipenjarakan satu tahun dengan denda RM6,000. Pampasan sebanyak RM4,000 telah dibayar kepada Chea atas penderitaannya. (rujukan)

Hau Yuan Tyng, seorang ibu tunggal yang bekerja sebagai ejen hartanah dijatuhkan hukuman 8 tahun penjara selepas didapati bersalah mendera pembantu rumah, seorang wanita Indonesia bernama Siti Hajar Sadli yang berusia 34 tahun. Semua kejadian itu berlaku di Mont Kiara, Kuala Lumpur.

Dengan menggunakan peralatan tukul, pisau, parang, gunting dan kerusi, Siti menceritakan beliau banyak kali di dera dalam tempoh Februari hingga Jun 2009. Hidungnya retak dan ada kesan ketukan dengan tukul, serta lehernya ada kesan torehan menggunakan pisau. Selain itu, Siti Hajar juga dicurah dengan air panas.

Nekad melarikan diri pada satu malam, Siti menyorok di dalam longkang berdekatan menunggu pagi sebelum seorang pemandu teksi membantu menghantar beliau ke kedutaan.

Dalam perbicaraan, Hau menyalahkan Siti kerana cuba mencabul anak beliau namun tuduhan itu tidak dapat dibuktikan berlaku. Hau dijatuhkan hukuman penjara 8 tahun atas semua pertuduhan, namun pihak mahkamah meningkatkan tempoh hukuman kepada 12 tahun selepas rayuan Hau ditolak. (rujukan)

Kes yang berlaku dalam tahun 2016 ini, melibatkan seorang pekerja pembantu rumah Indonesia bernama Suyanti Sutrisno yang didera oleh majikannya, seorang wanita bergelar Datin iaitu Datin Rozita Mohamad Ali menggunakan peralatan seperti pisau, mop, penyangkut baju dan payung.

Suyanti didapati mempunyai banyak kesan cedera di badannya akibat dilakukan oleh Rozita. Kes ini mendapat liputan meluas selepas mahkamah tidak menjatuhkan hukuman ke atas tindakan dera yang dilakukan oleh Rozita, sehingga mengakibatkan petisyen dilakukan oleh orang ramai.

Pada 29 Mac 2018, mahkamah mengambil keputusan menjatuhkan hukuman penjara 8 tahun kepada Datin Rozita atas kesalahan yang telah dilakukan akibat insiden dera yang berlaku di Mutiara Damansara, pada 21 Jun 2016.